Tangani isu kemiskinan dengan lebih menyeluruh

Di peringkat antarabangsa, isu kemiskinan merupakan salah satu daripada matlamat yang digariskan oleh Pertubuhan Bangsa-bangsa Bersatu (PBB) dalam Sustainable Development Goals (SDG). Matlamat pertama SDG ialah untuk menghapuskan kemiskinan dalam segala bentuk di semua tempat (end poverty in all its forms everywhere).

Selain matlamat ini, PBB juga mensasarkan 16 matlamat lain untuk dicapai menjelang tahun 2030. Ianya satu cita-cita yang sangat besar dan sewajarnya diberi keutamaan oleh pemimpin-pemimpin di seluruh dunia.

Isu kemiskinan bukanlah isu yang baru wujud pada dunia moden hari ini. Malahan, semenjak awal ketamadunan manusia, telah wujud pelbagai golongan dalam masyarakat yang terdiri daripada golongan miskin, golongan kaya dan golongan yang berada pada tahap di antara kedua-dua golongan tersebut.

Sudah tentu, apa yang dimaksudkan kemiskinan ratusan tahun dahulu tidak sama dengan takrif kemiskinan pada hari ini, mengambil kira tahap pembangunan yang telah dicapai oleh manusia dan faktor-faktor lain.

Dalam dunia hari ini, kemiskinan bukan sahaja dilihat dari sudut kekurangan sumber pendapatan, malahan juga merangkumi aspek-aspek lain yang membantut seseorang manusia untuk mencapai taraf hidup yang baik.

Dalam pendekatan kemiskinan pelbagai dimensi (multidimensional poverty) yang kini menjadi ukuran kemiskinan pelbagai negara termasuk Malaysia, kemiskinan dilihat dari sudut taraf hidup, kesihatan dan pendidikan.

Tidak dinafikan walaupun zaman telah banyak berubah, matlamat akhir dasar pembangunan tetap sama iaitu untuk memberi kesejahteraan dan kebahagiaan kepada manusia. Walau bagaimanapun, terdapat perbezaan dengan apa yang dimaksudkan dan cara untuk mencapai ‘kesejahteraan’ dan ‘kebahagiaan’ tersebut.

Perbezaan ini berlaku kerana perbezaan dari sudut kepercayaan agama, ideologi dan fahaman masing-masing. Pada masa yang sama, wujud juga persamaan-persamaan dalam kepelbagaian kepercayaan tersebut. Sebagai contoh, jika tamadun Barat melihat kemiskinan dari sudut kekurangan harta, Islam juga melihat kemiskinan dari sudut tersebut.

Dalam kumpulan asnaf yang layak menerima zakat, ada dua kumpulan yang termasuk dalam kategori harta yang kurang, iaitu golongan fakir dan miskin. Perbezaan-perbezaan dan persamaan-persamaan ini sudah tentu relevan dan perlu diambil kira oleh pemimpin dan penggubal dasar di negara yang dianggotai masyarakat berbilang kaum dan agama seperti Malaysia.

Di Malaysia, terdapat 405,441 isi rumah miskin pada tahun 2019 berdasarkan data Jabatan Perangkaan Malaysia. Perangkaan ini adalah berdasarkan Pendapatan Garis Kemiskinan (PGK) terkini iaitu sebanyak RM2,208 sebulan untuk satu isi rumah.

Pada masa yang sama, untuk umat Islam, terdapat data golongan asnaf yang layak menerima zakat bardasarkan ukuran had kifayah yang dikumpulkan oleh pihak berkuasa agama di negeri masing-masing.

Kadar had kifayah pula mungkin berbeza di antara satu negeri dengan satu negeri yang lain, mengambil kira perbezaan kos sara hidup yang berbeza di antara negeri-negeri di negara ini. Ini belum lagi dilihat dari sudut ukuran kemiskinan pelbagai dimensi, yang turut mengambil kira sudut-sudut taraf hidup, kesihatan dan pendidikan.

Mungkin sudah tiba masanya untuk penggubal-penggubal dasar di negara ini untuk melihat isu kemiskinan dengan lebih tersusun dan menyeluruh, mengambil kira aspek-aspek yang disebut di atas dan juga isu-isu terkini. Sebagai contoh ialah isu berkaitan dengan kanak-kanak miskin bandar yang terbantut tumbesaran.

Tujuannya ialah supaya penyelarasan dapat dilakukan di antara pelbagai agensi kerajaan di peringkat pusat dan negeri yang terlibat dalam menangani isu kemiskinan.

Tidak kurang penting ialah untuk memastikan inisiatiaf-inisiatif basmi kemiskinan yang dirangka dapat dilaksanakan dengan lebih berkesan di semua peringkat. Antara isu-isu yang wujud ialah berkaitan peruntukan undang-undang, punca kuasa dan juga isu berkaitan dengan data itu sendiri.

Apapun, langkah awal yang boleh diambil ialah untuk mewujudkan satu majlis atau badan penyelaras yang membincangkan isu-isu berkaitan, bermula dengan agensi-agensi kerajaan di peringkat pusat yang terlibat dalam merangka dasar-dasar yang melibatkan isu kemiskinan.

Sebagai contoh, Unit Perancangan Ekonomi (EPU), Jabatan Kebajikan Masyarakat dan Jabatan Wakaf, Zakat dan Haji (JAWHAR) di Jabatan Perdana Menteri. Melalui majlis atau badan penyelaras ini, mudah-mudahan satu pelan atau rancangan yang bersepadu dapat dibangunkan.

Selain itu, pihak-pihak daripada sektor swasta dan badan bukan kerajaan (NGO) juga perlu dilibatkan. Ini supaya semua pihak dapat berperanan dan memberi sumbangan dalam menangani isu kemiskinan khasnya dan pembangunan negara amnya.

Mohammad Abdul HamidAdvokasi Kemakmuran EkonomiPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Raih takwa dengan norma baharu

Kami daripada keluarga warga kakitangan Ibu Pejabat Pertubuhan IKRAM Malaysia mengucapkan:

تقبل الله منا ومنكم من العائدين والفائزين

“Semoga Allah menerima (ibadah Ramadan) daripada kami dan daripada kamu, (semoga kita) dalam golongan yang kembali (fitrah) dan beruntung”

buat semua ahli dan tampuk kepimpinan Pertubuhan IKRAM Malaysia, jiran-jiran kami di sekitar ibu pejabat, keluarga, rakan taulan, pihak yang telah berurusan dengan kami serta semua insan yang telah berjaya melalui Ramadan 1441H walau di mana anda berada.

Keberadaan Ramadan yang telah berlalu dalam Perintah Kawalan Pergerakan (PKP) adalah keunikan yang tidak patut mengurangkan keberkatan dan semangat bulan yang mulia ini.

Sudah dibuktikan oleh generasi yang terdahulu bahawa Ramadan adalah mercu tanda kegemilangan, usaha yang gigih, tanggungjawab manusiawi serta pulang kepada fitrah menghampirkan diri pada-Nya dengan takwa.

Kita juga ada kemampuan menempa sejarah membina norma-norma baharu yang ‘baik-baik’ untuk semua generasi mendatang. Maka, teruskanlah segala pecutan dan perlumbaan untuk kebaikan dan islah walaupun Ramadan telah berlalu.

Sempena Syawal ini, marilah kita bersama zahirkan takbir, tahmid, tasbih sambil menadah tangan tanda syukur atas peluang yang telah diberikan dan ruang yang masih sentiasa terbuka. Hidup adalah perjuangan dan tidak kurang daripada itu.

Diam-diam di rumah sahajaKerja pejabat masih teruskanAmpun maaf kini dipintaJika terguris atas kesilapan

Penjarakan sosial terma baharuGerak ke mana ke sini ke situBerpisah kita jangan terharuUkhuwah dan doa insya-Allah padu

Selamat Hari Raya Aidilfitri al-Mubarak 1441H

Shahrul Aman Mohd Saari Ketua Pegawai Operasi Ibu PejabatPertubuhan IKRAM Malaysia


Perginya BJ Habibie, pelopor perubahan demokrasi Indonesia

Pertubuhan IKRAM Malaysia (IKRAM) melahirkan rasa dukacita dan takziah kepada kerajaan Indonesia dan rakyatnya atas pemergian Presiden Indonesia ketiga, Bacharudin Jusuf Habibie atau BJ Habibie, 83, pada petang Rabu, 11 September 2019.

Beliau meninggal dunia di Rumah Sakit (Hospital) Pusat Angkatan Darat (RSPAD), Gatot Soebroto, Jakarta selepas menjalani rawatan intensif di hospital itu sejak 1 September lalu berikutan pelbagai masalah kesihatan yang dialaminya.

Pemergian BJ Habibie adalah satu kehilangan besar buat Indonesia. Bagi IKRAM, beliau merupakan pengasas industri strategik dan pelopor perubahan demokrasi Indonesia setelah berlakunya kacau-bilau dan rusuhan di seluruh negara semasa pengunduran Presiden Soeharto pada 21 Mei 1998.

Meskipun menjadi Presiden dengan tempoh yang singkat iaitu setahun lima bulan sehingga 20 Oktober 1999, beliau dengan segera membentuk kabinet pembangunan demokrasi, melakukan program pemulihan ekonomi, membebaskan para tahanan politik dan mengurangkan kawalan terhadap kebebasan bersuara dan kegiatan organisasi.

Beliau juga berjaya membina landasan kukuh bagi Indonesia dengan lahirnya Undang-undang Anti Monopoli, Undang-undang Persaingan Sehat, pindaan Undang-undang Partai Politik dan yang paling penting adalah Undang-undang Otonomi Daerah bagi mengelakkan perpecahan Indonesia.

BJ Habibie memberi kebebasan pada rakyat untuk menyalurkan aspirasinya sehingga munculnya 48 parti politik, memansuhkan larangan penubuhan pertubuhan-pertubuhan buruh bebas, berjaya menaikkan nilai tukar Rupiah terhadap Dolar hingga Rp 6,500 pada akhir pemerintahannya dan menyelesaikan krisis kewangan Indonesia.

Dianugerahkan Doktor Falsafah dalam bidang kejuruteraan penerbangan di Jerman, beliau menjadi Menteri Negara Riset dan Teknologi pada 1978 hingga 1998 untuk mengimplementasi ‘Visi Indonesia’ dengan sasaran negara itu menjadi negara industri dengan penguasaan ilmu pengetahuan dan teknologi, seterusnya menghasilkan kapal terbang pertama Indonesia, N-250 yang dilancarkan pada 1995.

Walaupun tidak lagi menjadi Presiden, beliau seterusnya aktif sebagai penasihat Presiden Susilo Bambang Yudhoyono untuk mengawal proses pendemokrasian di Indonesia melalui organisasi yang didirikannya iaitu Habibie Center, di samping memberikan input dan gagasan pembangunan bagi perkembangan sumber manusia di Indonesia ketika kepemimpinan Presiden Joko Widodo.

Dengan segala jasa dan sumbangan besar beliau merintis keamanan, pemulihan dan kestabilan Indonesia, moga roh beliau dicucuri rahmat, diampuni dan diberi sebaik-baik ganjaran daripada Allah SWT serta digolongkan dalam kalangan solihin.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenaikan Harga Minyak Petanda Kerajaan Tidak Peka Kesempitan Hidup Rakyat – IKRAM

Pertubuhan IKRAM Malaysia (IKRAM) melahirkan rasa kecewa dengan kenaikan harga minyak sebanyak RM0.20 sen seliter semalam yang diumumkan oleh Perdana Menteri Malaysia Dato’ Seri Najib Tun Razak, walaupun pihak kerajaan telah berjanji untuk tidak menaikkan harga minyak semasa  kempen PRU 13 dulu! Sebab utama kenaikan adalah untuk merasionalisasi subsidi yang diberikan kepada rakyat. Di kala rakyat masih bergelut dengan kos sara hidup masa kini yang tinggi, kenaikan harga minyak yang berkuatkuasa 3 September 2013 dibimbangi akan disusuli pula dengan kenaikan harga barangan keperluan yang lain menyebabkan rakyat semakin terbeban. Alasan menaikkan harga minyak bagi membolehkan kerajaan dapat menjimatkan sehingga RM1.1 billion pada tahun ini dan RM3.3 billion pada tahun 2014 tidak harus dilihat sebagai langkah yang terakhir lebih-lebih lagi apabila ia membebankan rakyat. Kerajaan seharusnya memikirkan bagaimana membentuk ekonomi Negara yang lestari dan stabil  tanpa bergantung banyak kepada pemberian subsidi di samping mengupayakan rakyat untuk tidak bergantung kepada saguhati-saguhati kerajaan seperti BR1M dan sebagainya.  Jaminan kerajaan untuk mempastikan bahawa harga barangan keperluan rakyat lain tidak terus  meningkat  dan ke mana hasil penjimatan itu akan dibelanjakan juga seharusnya dinyatakan dengan jelas kepada rakyat. Kerajaan juga harus menilai kembali beberapa keputusan yang dibuat sebelum ini yang menjurus kepada amalan pembaziran.  Pengisytiharan beberapa projek segera sepanjang pilihanraya kecil serta  pemberian-pemberian yang mewah yang berupa sogokan seperti diumumkan semasa Pilihanraya Kecil  DUN Kuala Besut sebagai beberapa contoh yang dilihat seolah-olah kerajaan tidak pernah merancang dengan berhemah perbelanjaan negara dan akhirnya bila ekonomi negara mengalami kesempitan, ianya dibebankan kembali kepada rakyat. Oleh yang demikian, IKRAM menyeru supaya: 1. Kerajaan di sepanjang masa menunjukkan keseriusan dalam berjimat cermat, mengelakkan pembaziran di samping  bersungguh-sungguh menangani  amalan korupsi  yang berleluasa.

2. Kerajaan menurunkan harga cukai kenderaan yang tinggi serta mengawal kenaikan berterusan harga rumah. Inilah masa yang terbaik bagi kerajaan berbuat demikian  sebagai altenatif mengurangkan beban kepada rakyat terutamanya terhadap generasi muda.  Sesungguhnya  dua perkara ini begitu  menekan kehidupan rakyat sehinggakan sebahagian  besar rakyat terpaksa berhempas pulas mencari rezeki tambahan siang dan malam untuk menampung  keperluan sara hidup mereka  sehingga mengurangkan masa berkualiti mereka bersama  keluarga dan masyarakat.

3. Rakyat mengurangkan perbelanjaan-perbelanjaan yang bukan merupakan keperluan.  Sifat  berbelanja secara sederhana,  berhemat dan  berdasarkan  kepada kemampuan pendapatan keluarga dan peribadi masing-masing  di samping  mengelakkan berhutang hendaklah diamalkan.

4. Masyarakat  perlu menyedari bahawa  kos sara hidup dan harga barang keperluan akan sentiasa naik.  Oleh itu, usaha-usaha  mewujudkan masyarakat contoh yang hidup secara sederhana amatlah wajar digalakkan di samping peka dengan hak untuk menegur kerajaan dan pimpinan.

Ustaz Dr. Mohd Parid bin Sheikh Hj. Ahmad PresidenPertubuhan IKRAM Malaysia (IKRAM)


Selamat Menyambut Hari Kesihatan Mental Sedunia

Pertubuhan IKRAM Malaysia (IKRAM) mengucapkan selamat menyambut Hari Kesihatan Mental Sedunia (10 Oktober 2015). Sambutan ini adalah satu usaha memberi kesedaran kepada masyarakat mengenai kepentingan kesihatan insan merangkumi kesihatan fizikal, kesihatan mental dan kesihatan spiritual.

Di peringkat organisasi, IKRAM telah memastikan program-program tarbiahnya seimbang antara tarbiah berbentuk fizikal (jasadi), mental (‘aqli) dan spiritual (ruhi). Program-program tarbiah IKRAM adalah berdasarkan objective dan outcome-based education (tarbiah bi al-ahdaf wa al-nata’ij) merangkumi objektif psikomotor (mahari), kognitif (ma’rifi) dan afektif (syu’uri) untuk mencapai kesejahteraan dan kesihatan yang seimbang antara ketiga-tiga aspek ini. IKRAM melibatkan pakar-pakar jiwa seperti pakar psikiatri, ahli psikologi dan kaunselor dalam usaha membangunkan sumber tarbiah dan dakwahnya.

Di peringkat masyarakat, IKRAM juga telah mengambil kira perspektif psikiatri, psikologi dan kaunseling dalam program-program yang berkaitan kekeluargaan (melalui wadah PeKA), remaja (melalui wadah IKRAMTeens dan Raudhatus Sakinah), kanak-kanak (melalui wadah IKRAM Junior), undang-undang (melalui Jawatankuasa Undang-undang), khidmat masyarakat (melalui Jawatankuasa Khidmat Masyarakat dan wadah i-Bantu) dan kerja-kerja kemanusiaan (melalui Jawatankuasa Pembelaan Umat Sejagat dan wadah MyCARE). IKRAM sentiasa mengalu-alukan kerjasama mereka yang pakar dalam bidang kesihatan jiwa.

Sebagai sebuah pertubuhan dakwah yang peka akan pembangunan holistik jiwa dan umat manusia, IKRAM akan terus berusaha untuk:

Semoga usaha-usaha ini akan membantu membina negara rahmah yang lebih sejahtera.

Dr Mohd Parid Sheikh AhmadPresidenPertubuhan IKRAM Malaysia


Cikgu Fadli: Kita Perlukan Lebih Ramai Sepertinya

Benarkah kebenaran sering terpencil sepanjang masa dan samar-samar dalam lingkungan manifestasi budaya dan realiti? Tentunya tidak sama sekali.

Dunia telah membuktikan, bahawa sentiasa ada orang yang baik dan memperjuangkan kebenaran demi menyelamatkan generasi yang ada dan seterusnya, walaupun dirinya terpaksa berkorban dalam banyak perkara.

Ia bukanlah sesuatu yang mudah, namun tidak susah jika ia dilakukan dengan konsisten dan berprinsip. Sebagaimana hadis riwayat Imam Ibnu Hibban (361) dalam sahihnya, ada menyebutkan, “Berkatalah benar, sekalipun ia pahit.”

Dan pada hadis yang lain, daripada Abu Sa’id al-Khudri, Nabi SAW bersabda, “Jihad yang paling utama ialah mengatakan kebenaran (berkata yang baik) di hadapan penguasa yang zalim.” (HR Tirmidzi, No. 2174, Hadis hasan)

Dengan mengatakan kebenaran itu, banyak manfaat dan kebaikan akan didapati. Perlu diingat juga, jika seseorang itu menyampaikan kebenaran juga, akan mendapat risiko yang balasannya bukan sedikit, tetapi terkadang terpaksa mengorbankan jiwa dan raga.

Perjalanan panjang untuk mengaplikasikan kebenaran tentu akan menjadi motivasi dan semangat bagi para  pengikut dan perjuangannya.

Setelah kewafatan Rasulullah SAW, pemerintahan Islam digantikan dengan kepimpinan Khulafa’ ar-Rasyidin yang diawali dengan Saidina Abu Bakar r.a. Maka usai dibaiah, beliau pun segera menyampaikan pidatonya:

“Wahai sekalian manusia, hari ini aku telah diangkat menjadi pemimpin kamu bukanlah kerana aku yang terbaik di antara kamu. Untuk itu jika aku berbuat baik, bantulah aku, dan jika aku berbuat salah, luruskanlah aku.”

“Sifat jujur itu adalah amanah, sedangkan kebohongan itu adalah pengkhianatan. Orang lemah di antara kamu aku pandang kuat posisinya di sisiku dan aku akan melindungi hak-haknya, insya-Allah.”

“Orang kuat di antara kamu aku pandang lemah posisinya di sisiku dan aku akan mengambil hak-hak mereka yang mereka peroleh dengan jalan yang jahat untuk aku kembalikan kepada yang berhak menerimanya, insya-Allah.”

“Janganlah di antara kamu meninggalkan jihad, sebab kaum yang meninggalkan jihad akan ditimpakan kehinaan oleh Allah SWT.  Tidaklah suatu bangsa banyak melakukan perbuatan faahisyah (keburukan), melainkan Allah akan menimpakan bala (seksa) kepada mereka seluruhnya.”

“Patuhlah kalian kepadaku selama aku mematuhi Allah dan Rasul-Nya. Jika aku derhaka kepada Allah dan Rasul-Nya maka tidak ada kewajipan bagi kalian untuk mematuhiku. Kini marilah kita menunaikan solat semoga Allah Subhanahu Wa Taala melimpahkan Rahmat-Nya kepada kita semua.”

Menerusi pidato tersebut, dapat kita ambil pengajarannya bahawa sebagai rakyat, mereka perlulah menjadi ‘penasihat’ atau dengan kata lain ‘pemberi amaran’ kepada pihak berkuasa apabila tersasar daripada laluan yang sepatutnya.

Dalam undang-undang Islam, rakyat diberikan kebebasan untuk mengkritik dan memantau tindakan kerajaan. Dalam istilah Arab, kebebasan ini disebut sebagai hurriyat al-mu’aradah.

Kebebasan yang dimaksudkan di sini ialah boleh melalui nasihat ikhlas, kritikan membina atau dengan tidak mematuhi arahan kerajaan yang salah jika pihak berkuasa itu telah melanggar peruntukan undang-undang Islam.

Sebagaimana dengan prinsip yang terkandung dalam al-Quran, menyuruh ke arah kebaikan dan mencegah kemungkaran (al-amr bil ma’ruf wan nahyu al-munkar), prinsip ini mewajibkan seseorang Islam mengkritik, mengubah dan membetulkan kezaliman dan kejahatan seseorang atau sesuatu pihak, termasuk kerajaan.

Pendek katanya, terdapat beberapa ayat al-Quran dan hadis Nabi SAW tentang hak dan kewajipan ini sehingga ia membentuk tema utama, dan kewajipan dalam pegangan hidup seseorang.

Fakhruddin ar-Razi yang diberi julukan Sultan al-Mutakallimin ialah seorang ilmuwan Muslim berbangsa Parsi melalui Tafsir At-Tahrir wat-Tanwir karya Ibnu Asyur (8: 74) telah mengatakan:

“Jika rakyat ingin terbebas daripada penguasa yang zalim, maka hendaklah mereka meninggalkan kezaliman yang mereka lakukan.”

Menyoroti isu yang tular hingga membuka mata ramai pihak pada minggu lalu yang melibatkan seorang guru yang juga kakitangan awam dikenakan surat tindakan tatatertib daripada Pejabat Pendidikan Daerah (PPD), membuktikan bahawa negara kita masih memiliki orang yang baik dan memperjuangkan kebaikan.

Terdahulu, menerusi hantaran status Facebooknya, Cikgu Mohd Fadli Salleh berkata:

“Ada yang tidak kena dengan sistem pendidikan negara kita, namun orang-orang atasan sana tak nak akui. Dan apa akibatnya? Akibatnya sistem pendidikan negara kehilangan guru-guru hebat yang super berdedikasi.”

“Antaranya guru Adiwira Samuel Issiah. Sangat sedih bila Sam melangkah keluar dari KPM, salah seorang sahabat guru yang sangat aku kasihi dan kagumi. Dan beberapa rakan guru Adiwira lain turut menyuarakan hasrat yang sama.”

“Negara kita sedang mengalami kerugian yang besar! Ramai guru-guru hebat, guru-guru Adiwira, guru-guru contoh, guru-guru berdedikasi pakat tawar hati dengan sistem pendidikan kita yang langsung tak nak dengar luahan pelaksana.”

Menurutnya, bukan seorang, bukan dua orang tetapi ramai. Mereka ini bukan guru biasa. Mereka guru inspirasi yang menang banyak anugerah, yang banyak menabur bakti, menghabiskan masa dan wang ringgit tanpa berkira, kerana mereka kasihkan pendidikan lebih daripada segala-galanya.

“Sesungguhnya ada yang tidak kena dengan KPM dan mereka tak nak akui,” demikianlah ujar beliau.

Cikgu Fadli turut berharap agar gelombang kebangkitan rakyat akibat cubaan membuang dirinya daripada sistem ini menjadi titik tolak kepada perubahan dalam KPM agar menjadi lebih disegani dan cemerlang.

“Jujur kata, saya kasih akan pendidikan negara. Namun ada tangan-tangan berkuasa tidak senang melihat adanya guru yang jujur dalam bicara.”

Dalam pada itu, beliau turut mendedahkan mengenai apa yang disampaikan Unit Aduan JPN Selangor beberapa tahun lepas, yang berkata:

“Cikgu pasang ‘lawyer’ macam mana pun, susah nak menang. Kerajaan ada lawyer mereka sendiri. Dan antara taktik mereka ialah melengah-lengahkan perbicaraan sampai bertahun-tahun lamanya, sampai duit cikgu habis dan terpaksa give up.”

Betapa hebatnya kuasa kebenaran yang disampaikan oleh seorang guru ini, hingga statusnya itu diberikan tanda suka lebih 60,000 penyokongnya.

Seorang cikgu Fadli juga dengan sikap tegas dan berprinsipnya berkata;

“Siapa sangka kes saya menggempar satu Malaysia. Saya pun tidak sangka. Hingga ramai ahli politik, menteri bahkan PM turut sama membicarakannya. Ramai tokoh-tokoh ternama, nama besar dalam arena politik turut serta menyatakan sokongan mereka.”

“Terima kasih semua yang ikhlas menyokong. Cuma saya bukan anak kecil yang boleh diperguna oleh mana-mana pihak. Saya tidak teruja dengan tawaran wang ringgit, pangkat dan kedudukan.”

“Saya tidak teruja bila orang ternama, ada kedudukan, ada pangkat menyebut nama saya, mengajak saya berjumpa.  Saya tidak mudah terpedaya dengan janji manis orang politik memuja-muji saya, dan nak tolong saya dengan ikhlas katanya.”

“Kalian yang jujur nak tolong pejuangkan isu pendidikan kita agar disegani dan dihormati, teruskan perjuangan kalian. Masukkan apa saja yang perlu dalam manifesto untuk menarik sokongan rakyat.”

“Silakan guna isu pendidikan atas pentas politik dan ceramah berapi kalian. Sila realisasikan setiap cadangan baik dan bernas untuk kebaikan rakyat Malaysia.”

Ahli falsafah Belanda Spinoza dianggap sebagai perintis dalam revolusinya menentang sekatan yang melucutkan jiwa daripada nilai kebebasan. Oleh itu, tidak hairanlah sebilangan besar ahli falsafah mengikuti fikirannya yang bernas.

Hinggakan, Penyair Jerman Goethe sentiasa membawa ke mana-mana buku ‘Etika’, salah satu karya Spinoza yang paling sukar dan lama dihasilkan.

Apa yang menariknya, ahli Falsafah Perancis, Frederic Lenoir mendorong Spinoza untuk menulis bukunya dengan cara geometri. Pada pendapatnya, ahli falsafah Belanda seperti Descartes percaya, bahawa struktur dunia adalah matematik dan pembentangan masalah dan penyelesaiannya adalah lebih lengkap kerana ia dalam bentuk inferens geometri.

Gilles Deleuze pula menggambarkan Spinoza sebagai seorang pemikir bebas, yang mengisytiharkan perang terhadap nilai budaya yang merosak.

Sesungguhnya, apa yang luar biasa tentang keperibadian Spinoza ialah keengganannya untuk berselindung di sebalik topeng, dan beliau tidak menerima tawaran yang dibuat oleh pendeta mazhabnya.

Beliau membelanjakan kerahsiaan pada ideanya sebagai balasan untuk sejumlah wang. Dengan kata mudahnya, beliau lebih suka kemiskinan daripada berbohong, serta suka menegakkan kebenaran.

Lantaran itu, dirinya menjadi orang buangan dalam kalangan pengikut mazhabnya, terutamanya selepas membuat keputusan meninggalkan lingkungan sosialnya dan tinggal di rumah gurunya Van den In, yang kemudiannya beliau dibunuh di Perancis.

Begitulah perjuangan dan prinsipnya untuk sebuah kebenaran. Ia memakan waktu yang bukan sedikit, namun idea-ideanya terus bugar walaupun beliau telah hilang dari dunia.

Seperti apakah pemimpin yang kita perlukan? Tentunya yang berani memperjuangkan kebenaran untuk negara dan rakyatnya walaupun ditindas, dikecam dan seumpama dengannya.

Maka, tugas kita adalah menyelamatkan nilai kebebasan terutamanya berkaitan kebebasan bersuara untuk menyatakan kebenaran perlu diperjuangkan. Apa sahaja penghalangnya, perlu didedahkan apalagi jika ia melibatkan banyak manusia lainnya.

Apa yang pasti, kita dambakan lebih ramai lagi manusia seperti Cikgu Mohd Fadli Salleh ini. Kita perlukan manusia-manusia yang berani menyuarakan kebenaran walaupun di depan sesiapa pun.

Kita perlukan mereka yang tidak kalah dengan ugutan dan ancaman demi memperjuangkan hak kebenaran, apatah lagi untuk generasi seterusnya dan tidak mudah terpedaya dengan tawaran yang dihamparkan semata-mata untuk menyelamatkan ‘periuk nasi’ masing-masing.

Menjelang Pilihan Raya Umum ke-15 ini, sewajarnya sekalian rakyat Malaysia melaksanakan peranan penting mencalonkan dan mengundi calon yang bersih daripada rasuah, pencuri dan tidak amanah.

Jika terdapat calon demikian walau daripada parti manapun, bersamalah kita tolak agar negara ini dipimpin oleh mereka yang benar-benar berintegriti dan kompeten serta mempunyai semangat untuk membangunkan juga menyelamatkan negara dengan bersungguh-sungguh.

Dalam pada itu, mereka yang terpilih menjadi pemimpin perlu mempunyai jiwa yang terbuka, bersedia mendengar segala aduan dan luahan rakyat tanpa memilih siapa pun mereka.

Moga dengan ini, negara ini mampu kembali sejahtera di bawah pemerintahan yang lebih baik daripada sebelum ini, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Banci 2020 indikator signifikan agihan kekayaan lebih saksama

SERI KEMBANGAN – Data yang diperolehi daripada Banci Penduduk dan Perumahan 2020 (Banci Malaysia 2020) akan menjadi indikator terperinci mikro yang amat signifikan dalam memastikan dasar dan polisi dapat digubal bagi membolehkan pertumbuhan ekonomi serta agihan kekayaan yang lebih saksama.

“Ia seterusnya akan mengurangkan jurang antara kumpulan pendapatan, etnik, wilayah dan rantaian bekalan di negara ini serta memastikan kelestarian alam sekitar terjaga,” kata Perdana Menteri, Dato’ Sri Ismail Sabri Yaakob.

Beliau berkata, bagi tujuan tersebut, sudah pastilah keperluan mengeluarkan pelbagai data serta indikator di peringkat terperinci dan mikro amat signifikan.

“Maklumat bukan lagi diperlukan di peringkat negeri mahupun daerah malah di peringkat mukim, lokaliti seperti taman mahupun kampung,” ujar Ismail ketika berucap melancarkan Laporan Penemuan Utama Banci Malaysia 2020 di Management & Science University (MSU) di sini pada Isnin.

Menurutnya, perkara ini amat diperlukan supaya kerajaan dapat menggubal polisi bersasar dan pengagihan kesejahteraan kepada rakyat secara saksama.

“Usaha itu juga menyokong rancangan pembangunan lima tahun ke arah merealisasikan matlamat Wawasan Kemakmuran Bersama (WKB) 2030 iaitu Rancangan Malaysia Ke-12 (RMK12) telah digariskan sebelum ini.”

Katanya lagi, melalui rancangan itu, kerajaan dapat menggubal dan melaksanakan dasar fiskal bagi memastikan pertumbuhan ekonomi yang mampan serta menguruskan pengagihan sumber kewangan dengan cekap dan berkesan.

Turut hadir, Menteri di Jabatan Perdana Menteri (Ekonomi), Datuk Seri Mustapa Mohamed dan Ketua Perangkawan Malaysia merangkap Pesuruhjaya Banci Penduduk dan Perumahan 2020, Datuk Seri Mohd Uzir Mahidin.


Penyusuan susu ibu: Sistem sokongan yang efektif perlu diwujudkan

Semua ibu digalakkan menyusui anak mereka dengan susu ibu sejak lahir sehingga berumur enam bulan dan meneruskannya sehingga mencapai umur dua tahun.

Allah telah berfirman dalam surah al-Baqarah ayat 233:

“Para ibu hendaklah menyusukan anak-anaknya selama dua tahun penuh, yaitu bagi yang ingin menyempurnakan penyusuan. Dan kewajiban ayah memberi makan dan pakaian kepada para ibu dengan cara ma’ruf. Seseorang tidak dibebani melainkan menurut kadar kesanggupannya. Janganlah seorang ibu menderita kesengsaraan karena anaknya dan seorang ayah karena anaknya, dan warispun berkewajiban demikian. Apabila keduanya ingin menyapih (sebelum dua tahun) dengan kerelaan keduanya dan permusyawaratan, maka tidak ada dosa atas keduanya. Dan jika kamu ingin anakmu disusukan oleh orang lain, maka tidak ada dosa bagimu apabila kamu memberikan pembayaran menurut yang patut. Bertakwalah kamu kepada Allah dan ketahuilah bahwa Allah Maha Melihat apa yang kamu kerjakan.“

Kajian telah menunjukkan bahawa banyak faedah menyusukan bayi dengan susu ibu. Di antaranya ialah perkembangan psikomotor, emosi dan sosial yang lebih baik, perkembangan daya intelek yang lebih baik (IQ tinggi), kurang risiko kencing manis, kanser, jangkitan telinga dan pneumonia, antibodi tinggi untuk melawan penyakit, kurang risiko Sindrom Kematian Mengejut, penghadaman yang mudah, menggalakkan tumbesaran dan banyak lagi.

Menurut World Alliance for Breastfeeding Action (WABA), hanya 40% bayi di bawah umur 6 bulan diberikan penyusuan ibu secara eksklusif manakala 45% meneruskan penyusuan susu ibu sehingga 24 bulan.

Mengikut kajian daripada Kementerian Kesihatan Malaysia, hanya 46% ibu menyusukan bayi mereka untuk tempoh 4 bulan pertama dan Malaysia merupakan antara negara terendah di Asia Tenggara yang memberikan penyusuan susu ibu secara eksklusif.

Temubual yang dijalankan di sebuah Hospital Universiti di Kuala Lumpur menunjukkan 67% ibu memberhentikan penyusuan kerana kekurangan susu ibu serta kebanyakan bayi mula diberikan makanan selain daripada susu ibu seawal umur 3 1/2 bulan.

Para ibu yang berpendapatan tinggi juga didapati memberhentikan penyusuan susu ibu lebih awal berbanding mereka yang berpendapatan rendah.

Oleh itu, semua pihak perlu memainkan peranan bagi mencapai sasaran World Health Assembly (WHA) iaitu 50% bayi mendapat penyusuan susu ibu secara eksklusif selama 6 bulan.

1. Pemerkasaan Polisi Perlindungan Sosial untuk ibu bapa yang merangkumi cuti bergaji kepada ibu bapa bagi tujuan penjagaan bayi, polisi tempat kerja yang fleksibel bagi membolehkan penyusuan susu ibu serta bantuan kewangan daripada pihak kerajaan bagi membantu penyusuan susu ibu.

2. Penyediaan ruang khas untuk menyusu di tempat kerja bagi memudahkan para ibu menyusukan bayi atau mengepam dan menyimpan susu.

3. Penerapan nilai yang baik kepada para bapa sebagai penyokong kepada para ibu dalam penyusuan susu ibu.

Ayuh kita berganding bahu mewujudkan persekitaran yang kondusif bagi memperkasakan peranan ibu bapa yang seterusnya membolehkan penyusuan susu ibu dapat dijalankan dengan baik.

USTAZAH HJH SALLAWAHIU MOHD SALLEHKetua WanitaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bina budaya baharu cegah rasuah dalam negara

Ini berikutan penahanan seramai 50 individu dalam Ops Selat membabitkan 28 pegawai imigresen, 17 agen pekerja asing dan lima orang awam, yang mana sekali lagi memaparkan betapa tempangnya sistem pengawalan rasuah dalam negara terutamanya dalam perkhidmatan awam.

Isu rasuah bukan isu baharu dalam negara kita. Dari peringkat pimpinan tertinggi negara sehinggalah kepada masyarakat awam, tidak ketinggalan untuk turut terlibat dengan rasuah sama ada melibatkan jumlah yang besar ataupun sedikit.

Menurut Tan Sri Abu Kassim Mohamed, Ketua Pengarah Pusat Governans, Integriti dan Anti Rasuah Nasional (GIACC) dalam Bicara Bina Negara anjuran Pertubuhan IKRAM Malaysia pada September yang lalu, walau berapa pun jumlah rasuah yang terlibat, sama ada sedikit atau banyak, perbuatan rasuah mampu memberi kesan yang besar kepada integriti sesebuah negara.

Situasi negara hari ini amat memerlukan kita untuk membina satu budaya baharu yang lebih mantap dari segi herdikan sosialnya. Apabila penerimaan masyarakat terhadap perbuatan rasuah dan salah laku berada dalam tahap paling minima,  yang mana masyarakat totally against atau menolak langsung mereka yang melanggar terutamanya yang melibatkan isu-isu integriti.

Budaya masyarakat yang sentiasa mengherdik perbuatan salah laku akan mampu menyokong usaha kerajaan dalam menghapuskan rasuah terutamanya yang melibatkan mereka yang mempunyai kuasa dan jawatan dalam masyarakat.

Tidak dinafikan, peranan penjawat awam sebagai jentera pembangunan sesebuah negara amat penting dalam memastikan dasar kerajaan dapat dilaksana dan manfaatnya dinikmati oleh segenap lapisan masyarakat.

Walau bagaimanapun, penjawat awam juga merupakan golongan yang berisiko tinggi untuk terdedah dengan rasuah dan penyalahgunaan kuasa, terutamanya mereka di peringkat pelaksanaan keputusan dan perolehan kerajaan.

Dalam mendepani cabaran kepimpinan dan perubahan kerajaan yang tidak menentu hari ini, kesetiaan serta sikap amanah dan tanggungjawab para penjawat awam amat ditagih bagi memastikan kelestarian pembangunan negara terus berjalan secara efektif.

Oleh itu, amat penting adanya integriti yang tinggi dalam kalangan penjawat awam kerana ia menjadi penentu kepada kredibiliti dan reputasi perkhidmatan awam dan negara. Integriti amat penting dan perlu diperkasakan bagi menjamin tadbir urus negara yang baik dan tersusun.

Rasuah tidak sekadar membawa kepada kerugian negara, malahan ia memberi kesan kepada kemerosotan sosial dan mampu menjejaskan imej sesebuah negara. Isu rasuah harus ditangani secara sistematik dan menyeluruh bagi mengelakkan kerugian besar kepada negara.

Tangani rasuah secara serius dan menyeluruh

Seharusnya, pihak kerajaan harus segera dalam melaksanakan Pelan Anti-Rasuah Nasional (NACP) 2019-2023 yang mana pelan khusus ini dibangunkan bagi menetapkan sasaran yang praktikal berdasarkan inisiatif yang akan diambil oleh setiap agensi kerajaan dan swasta dalam menangani masalah rasuah, integriti serta tadbir urus untuk tempoh lima tahun akan datang.

Pelaksanaan pelan ini harus dipertimbang dan dilaksanakan dengan lebih serius dan memerlukan komitmen serta kerjasama daripada semua pihak agar perlakuan rasuah dapat dibendung dengan menyeluruh.

Di samping itu, peranan semua rakyat di segenap lapisan masyarakat untuk bangkit dan kembali peka, membenci dan memerangi perlakuan rasuah dalam masyarakat.

Katakan “TIDAK” kepada perlakuan rasuah dan “TIDAK” kepada pemimpin yang tidak berintegriti demi menyelamatkan masa depan negara tercinta. Kuatkan herdikan sosial dalam menolak rasuah.

Moga cita-cita dan harapan untuk menjadikan negara Malaysia sebagai sebuah negara yang SIFAR RASUAH tidak hanya tinggal sebagai mimpi.

Nik Khatijah Nik Mud Aktivis Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Politikus jangan menikus

Isu pendidikan mutakhir ini berkaitan Pengajaran dan Pembelajaran di Rumah (PdPR) masih hangat diperkatakan khususnya masalah ketiadaan gajet dan akses Internet untuk belajar dalam talian bagi golongan pelajar daripada keluarga yang kurang mampu.

Memang disedari isu ini tidak mampu ditangani oleh Kementerian Pendidikan Malaysia (KPM) semata-mata walaupun kerajaan mempunyai inisiatif sumbangan komputer riba yang prosesnya mungkin memakan masa.

Pelbagai pihak perlu bersama-sama meringankan beban keluarga yang tidak mampu atau menerima risiko keciciran pembelajaran yang besar dalam kalangan pelajar sekolah rendah dan menengah.

Keprihatinan dan usaha-usaha sesetengah wakil rakyat antaranya Dr Maszlee Malik dan Syed Saddiq Syed Abdul Rahman serta NGO-NGO kebajikan seperti Pertubuhan Kasih Umat Malaysia yang dipelopori Ustaz Ebit Lew, Yayasan IKRAM Malaysia dan lain-lain mengagihkan bantuan telefon bimbit, komputer riba atau tablet wajar dipuji.

Walaupun usaha ini masih sedikit dan belum mencukupi, namun ia begitu signifikan dan bermakna buat pelajar-pelajar yang memerlukan. Dengan kos peranti belajar sebanyak RM400 hingga RM500, ia sudah cukup untuk mereka meneruskan pembelajaran dalam talian.

Dengan kekalutan sepanjang PdPR ini, saya belum melihat usaha bersepadu pelbagai pihak untuk menyelesaikan isu yang sangat kritikal ini. Oleh itu, harapan saya agar semua wakil rakyat, sama ada Ahli Dewan Undangan Negeri (ADUN) dan Ahli Parlimen terutamanya perlu melakukan sesuatu untuk membantu mereka.

Saya yakin jika semua 576 ADUN di seluruh negara berusaha mengumpul sumbangan untuk membeli 100 peranti untuk 100 buah keluarga memerlukan di kawasan mereka, bermakna ia sudah menyelesaikan masalah sekurang-kurangnya 57,600 orang pelajar yang tercicir.

Begitu juga jika semua 222 Ahli Parlimen di seluruh negara berusaha mengumpul sumbangan untuk membeli 200 peranti untuk 200 buah keluarga memerlukan di kawasan mereka, bermakna ia sudah menyelesaikan masalah sekurang-kurangnya 44,400 orang pelajar yang tercicir.

Jika semua wakil rakyat termasuk ADUN dan Ahli Parlimen melakukannya, bermakna sejumlah 102,000 buah keluarga yang dapat dibantu dengan peranti pembelajaran. Jumlah ini sangat signifikan dan mampu menyelesaikan banyak masalah pembelajaran sebahagian besar pelajar yang kurang mampu dan mengelakkan mereka daripada tercicir.

Itu hanyalah ‘jika’, namun ia tidak mustahil sekiranya semua wakil rakyat mempunyai matlamat yang sama untuk menyelesaikan masalah rakyat berkaitan pendidikan yang sangat kritikal buat masa ini.

Apalah gunanya nama ‘wakil rakyat’ jika tiada usaha untuk menyelesaikan permasalahan rakyat. Ketika ini, golongan politikus mesti mengetepikan percakaran sesama sendiri dan menumpukan perhatian kepada meringankan beban rakyat yang sedang kesusahan.

Oleh yang demikian, politikus terutamanya wakil rakyat tidak sewajarnya menikus dalam isu PdPR ini dan mereka mesti berusaha menyelesaikannya dengan kemampuan yang ada. Membantulah sepanjang masa, janganlah bermusim.

Ada sesetengah wakil rakyat, masa rakyat susah, ‘batang hidung’ pun tidak nampak. Masa dekat pilihan raya, barulah nampak batang tubuh mereka meredah kawasan di sini sana, ke hulu ke hilir berkempen mengharapkan rakyat mengundinya. Bila sudah menang, ‘hilang’ semula, kemudian lima tahun lagi baru boleh jumpa semula. Rakyat sudah muak dengan sikap sebegini.

Wahai politikus, jangan menikus. Rakyat perlukan keprihatinan dan usaha anda menyelesaikan masalah dan meringankan beban mereka dengan tulus. Jika ini tidak berlaku, pilihan raya nanti rakyat akan hukum dan anda boleh ‘bungkus’.


Tokoh Siswa Kebangsaan 2016: Tahniah Farah Nabilah

Majlis Pemuda IKRAM mengucapkan setinggi-tinggi tahniah kepada Puan Farah Nabilah Abdul Rahman yang telah dinobatkan anugerah utama Tokoh Siswa Kebangsaan 2016 bagi kategori Anugerah Menteri Pendidikan Tinggi “Tokoh Siswa Kebangsaan” yang disampaikan oleh Menteri Pengajian Tinggi, YB Dato’ Seri Idris Jusoh.

Puan Farah Nabilah merupakan graduan Universiti Islam Antarabangsa Malaysia (UIAM) tahun 2016 dan merupakan Exco Majlis Perwakilan Pelajar UIAM.

Beliau juga terlibat aktif dalam IKRAM Siswa dan merupakan Setiausaha Sekretariat ASEAN Young Leaders Forum (AYLF) Malaysia.

Semoga dengan kemenangan anugerah ini dapat memberi nilai tambah yang baik dalam menggerakkan agenda perubahan dan transformasi negara.

Haji Shahrul Aman Mohd SaariNaib Presiden IKRAMPengerusi Majlis Pemuda IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Didik pengundi pilih wakil rakyat berkualiti, kompeten, berintegriti

SHAH ALAM – Pengundi di Malaysia perlu dididik untuk memilih ahli Parlimen atau wakil rakyat yang benar-benar berkualiti, kompeten dan berintegriti sebagai salah satu usaha reformasi pilihan raya.

Pengerusi Gabungan Bertindak Malaysia (GBM), Badlishah Sham Baharin berkata, ahli Parlimen yang menonjolkan sifat-sifat tersebut diyakini mampu meningkatkan mutu perbahasan dalam Parlimen.

“Pendidikan pengundi penting supaya mereka memilih wakil yang kompeten dan berintegriti tinggi, bukannya yang menyogok duit atau hanya pandai senyum untuk mengambil hati, tetapi yang boleh membawa aspirasi dan suara rakyat ke dalam Parlimen.

“Kita perlukan ahli Parlimen yang kompeten yakni boleh menguasai subjek tentang isu semasa, antarabanga, rajin membaca dan petah serta pandai memberikan hujah.

“Bukan hanya berbahas dengan emosi tetapi berdasarkan fakta dan dalil yang sahih supaya perbahasan tersebut menjadi lebih mendalam serta memberi kesan kepada penggubalan dasar polisi yang boleh membawa masyarakat dan negara ke mercu lebih tinggi,” katanya.

Beliau berkata demikian semasa program Kompas Rasuah Busters bertajuk ‘Reformasi Parlimen Penentu Kestabilan Negara’ yang disiarkan di semua platform digital Sinar Harian pada Rabu.

Turut menjadi panelis ialah Mantan Speaker Dewan Rakyat, Tan Sri Mohamed Ariff Yusof dan Ahli Parlimen Lembah Pantai, Ahmad Fahmi Mohamed Fadzil manakala Herleena Pahlavy bertindak sebagai moderator.

Mengulas lanjut tentang reformasi pilihan raya, Badlishah Sham menjelaskan, negara perlu melaksanakan penguatkuasaan tentang had belanja oleh calon dalam pilihan raya.

Sumber: Sinar Harian (4 November 2021)


Murabbi IKRAM-MUSLEH: Membina Pemimpin Umat dan Masyarakat

Alhamdulillah kita amat bersyukur dan gembira kerana usaha ”memperkasakan pendidikan Islam” telah melihatkan penglibatan aktif dan bersungguh bukan sahaja daripada pihak warga IKRAM-MUSLEH tetapi juga daripada semua pihak secara langsung dan tidak langsung. Kita lihat semua ini dari sudut pandangan yang positif. Sesungguhnya menyeru manusia ke jalan Allah swt adalah tanggungjawab setiap muslim dan muslimah. Firman Allah swt dalam surah an-Nahl: 125

“Serulah ke jalan Tuhanmu (Wahai Muhammad) dengan hikmah kebijaksanaan dan nasihat pengajaran yang baik, dan berbahaslah dengan mereka (yang Engkau serukan itu) dengan cara yang lebih baik; Sesungguhnya Tuhanmu Dia lah jua Yang lebih mengetahui akan orang yang sesat dari jalannya, dan Dia lah jua yang lebih mengetahui akan orang-orang yang mendapat hidayah petunjuk.”

PRU-13 yang baru berlalu telah menyaksikan proses pelantikan kepemimpinan melalui proses demokrasi berparlimen. Di antara perkara yang boleh kita lihat ialah kecelaruan umat di dalam menilai kelayakan pemimpin ketika pelantikan wakil rakyat dan seterusnya kepemimpinan negara. Kita lihat sebahagian daripada wakil dan pemimpin yang dipilih bukan berdasarkan kelayakan dan kewibawaan tetapi kerana kekuatan kewangan atau pengaruh. Khidmat seseorang kepada Islam dan Ummah, sumbangannya kepada amar maaruf nahi mungkar tidak menjadi pertimbangan.

Ini menguatkan tekad kita bagi meningkatkan lagi usaha memartabatkan sistem pendidikan kita bagi melahirkan generasi pemimpin baharu bagi merealisasikan firman Allah SWT bermaksud:

“Iaitu mereka yang jika Kami berikan mereka kekuasaan memerintah bumi nescaya mereka mendirikan sembahyang serta memberi zakat, dan mereka menyuruh berbuat kebaikan serta melarang daripada melakukan perkara yang mungkar. Dan ingatlah bagi Allah jugalah kesudahan segala urusan.” (Surah al-Haj, ayat 41)

Seperti yang kita semua yakini, murabbi memainkan tugas penting di dalam usaha-usaha untuk melahirkan generasi pemimpin masa depan, yang bakal memimpin ummah dan masyarakat. Oleh itu, kerja-kerja yang dibuat oleh murabbi IKRAM-Musleh tidak boleh dilihat dalam rangka hanya masuk kelas keluar kelas. Murabbi bukan hanya sekadar pengajar, mudarris atau cikgu. Tetapi jika dilihat di dalam rangka yang lebih besar, maka murabbi sedang menyediakan bakal pemimpin yang didambakan oleh ummah dan masyarakat.

Para ulama’ telah menggariskan ciri utama seorang pemimpin sebagai al-Qawiy (kuat) dan al-Amiin (amanah). Ini berdasarkan firman Allah s.w.t. yang menyebutkan anak perempuan nabi Syuaib a.s. pernah menyarankan kepada bapanya supaya mengambil nabi Musa a.s. sebagai orang upahan kerana beliau memiliki dua sifat agung iaitu al-Qawwi (kuat) al-Amiin (amanah). Dalam surah Al-Qasas: 26, Allah swt berfirman bermaksud:-

(Dia berkata): “Wahai ayah, ambilah Dia menjadi orang upahan (mengembala kambing kita), Sesungguhnya sebaik-baik orang yang ayah ambil bekerja ialah orang yang kuat, lagi amanah.”

Al-Qawiy bermaksud mempunyai ‘kekuatan’, tetapi ‘kuat’ yang dimaksudkan bukan sekadar sihat dan kuat tubuh badan. Ia meliputi juga sifat-sifat terpuji seperti sihat mental dan rohani, berkemahiran, berwawasan, berani, cerdik, rajin, bersemangat, bermotivasi, berdisiplin, bersungguh-sungguh, sedia berkorban, kreatif dan inovatif.

Al-Amiin pula membawa maksud kemantapan peribadi, meliputi sifat-sifat mulia seperti amanah, ikhlas, benar, jujur, berintegriti, bertanggungjawab, menepati janji dan sabar.

Untuk merealisikan pemimpin generasi baru, kita bertanggungjawab untuk menanamkan ciri-ciri iaitu al-Qawwi dan al-Amiin di dalam anak-anak didik kita. Di samping itu, menjadi tanggungjawab kita juga untuk berusaha mewujudkan ciri-ciri berkenaan di dalam diri kita selaku murabbi.

Al-Qawwi dan Al-Amiin adalah sifat yang penting. Namun, ciri-ciri berkenaan sahaja tiada makna sekiranya ia terpisah daripada kerangka Aqidah.

Oleh itu, untuk mendasari semua sifat di atas, pemimpin perlu mempunyai aqidah yang kukuh. Falsafah Pendidikan Islam yang kita dokongi ‘..suatu proses pendidikan yang berteraskan aqidah at-tauhid..’ menegaskan bahawa sistem pendidikan Islam perlu memastikan bahawa anak didiknya sentiasa menuju ke arah konsep dan penghayatan aqidah at-tauhid sepenuhnya. Ilmu dan kefahaman, skil dan amalan praktikal, syakhsiyah, peradaban serta penghayatannya wajiblah berlandaskan kepada konsep aqidah at-tauhid.

Malah, bolehlah dikatakan bahawa aspek inilah yang membezakan antara sistem pendidikan Islam dengan apa jua sistem pendidikan yang lain. Ini jugalah yang membezakan keunggulan kepemimpinan Islam dengan kepemimpinan ‘hebat’ yang lain.

Konsep bahawa Allah s.w.t. adalah Rabb dan Ilaah perlulah difahami secara makro dan mikro; Dia-lah Maha Pencipta, Maha Pemilik, Maha Penguasa. Dia-lah sahaja yang menjadi tumpuan ibadah, tumpuan kecintaan, tempat perlindungan dan sumber rezki. Senjata utama bagi seseorang muslim adalah zikrullah dengan ertikata yang luas; yang akan mengerakkannya ke arah “memburu” hikmah dan hidayah Allah s.w.t. dimana sahaja dan setiap masa.

Moga-moga dengan mengenali Allah s.w.t., seseorang pemimpin yang bakal kita lahirkan akan dapat mencapai keredhaan-Nya. Tatkala itu, beliau akan sentiasa bermohon agar dirahmati-Nya. Dan tiadalah rahmat yang paling diingini oleh setiap insan selain daripada Jannatul Firdaus. Dengan itu, lahirlah pemimpin yang sentiasa mendekatkan dirinya dengan Allah swt dengan amalan-amalan ikhlas kerana-Nya semata-mata.

Zulkarnain, yang dikisahkan oleh Allah s.w.t. di dalam Surah al- Kahfi (83-98) merupakan satu contoh terbaik pemimpin sedemikian; mempunyai ciri al-qawwi dan al-amiin dan sentiasa kukuh hubungan dan yakinnya dengan Allah s.w.t. Firman Allah s.w.t. telah menyebut bagaimana Zulkarnain meraikan kejayaannya membina tembok yang begitu kukuh:

(Setelah itu) berkatalah Zulkarnain: “Ini ialah suatu rahmat dari Tuhanku; dalam pada itu, apabila sampai janji Tuhanku, Dia akan menjadikan tembok itu hancur lebur, dan adalah janji Tuhanku itu benar.” (Al-Kahf:98)

Inilah hala tuju menyeluruh bagi sistem pendidikan Islam – meletakkan asas-asas pemimpin ummah yang kukuh aqidahnya, mempunyai ciri al-Qawwi dan al-Amiin, mulia akhlaknya, menghayati syariat Islamiah dalam dirinya sendiri dan menegakkannya dalam masyarakat.

Di sinilah peranan para guru, pendidik, murabbi kita. Peranan mereka adalah membina, membentuk, membimbing, merangsang dan memperkembangkan segala potensi kurniaan Allah s.w.t. ke dalam diri anak-anak kita sehingga mereka mampu mengajak ke jalan Allah s.w.t. dengan cara berhikmah dan bijaksana.

Hakikatnya, ia adalah suatu tuntutan yang amat berat bagi para murabbi kita. Walaubagaimanapun kita yakin, insyaAllah dengan kerjasama, sokongan dan dokongan semua pihak, tanggungawab ini akan dapat dilaksanakan dengan cemerlang.

Kita juga bersyukur kepada Allah s.w.t. kerana sokongan dan dokongan masyarakat terhadap sistem pendidikan Islam kian hari kian meluas. Ini juga membawa makna bahawa kita telah memahami dengan lebih mendalam lagi, hasrat sistem pendidikan Islam, kepentingannya dalam kehidupan seharian dan peranannya dalam pembangunan ummah.

Fasa pelajar adalah fasa yang paling kritikal dari sudut pembinaan, pembentukan dan pembangunan asas-asas kepemimpinan dalam diri seseorang manusia. Setiap program hendaklah dirancang dan disemak agar ianya sentiasa releven, efektif, efisyen dan yang paling utamanya diberkati Allah s.w.t. Sekiranya budaya kepemimpinan pelajar telah dapat dihidupkan dalam institusi pendidikan kita, ia dengan sendirinya insyaAllah akan dapat menjana generasi kepemimpinan dalam kalangan pelajar secara berterusan.

Moga-moga kita semua akan memanfaatkan segala peluang dan kekuatan yang ada, bermujahadah dalam membina generasi anak-anak kita – para pelajar di SRI-SMI – diberkati dan di redhai Allah azza wa jalla – amiin. Firman Allah swt dalam surah Ali Imran: 139.

“Dan janganlah kamu merasa lemah (dalam perjuangan mempertahan dan menegakkan Islam), dan janganlah kamu berdukacita (terhadap apa yang akan menimpa kamu), padahal kamulah orang-orang yang tertinggi (mengatasi musuh dengan mencapai kemenangan) jika kamu orang-orang yang (sungguh-sungguh) beriman.”

Moga-moga Allah s.w.t. memberkati sambutan Hari Murabbi tahun ini. Moga-moga hasrat dan impian kita untuk melahirkan generasi rabani, generasi yang akan memimpin ummah akan tercapai. Moga-moga Allah s.w.t. memberi kita semua kekuatan iman dan taqwa; dan memudahkan kita dalam perjuangan ini – amiin ya Rabb.

Selamat Menyambut Hari Murabbi IKRAM-MUSLEH 2013.

Profesor Dr Omar bin Yaakob Pengerusi JK Pendidikan Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan, Aku Kembali Mendamba Reda Ilahi

Ulama terdahulu pernah mengatakan, “Tidak ada seorang pun yang pergi ke mana-mana yang ia mahu, tanpa persiapan. Dan tidak ada seorang pun yang mengundang tetamu di rumahnya, tanpa mempersiapkan diri untuk menyambut tetamu itu.”

Demikian juga dengan bulan Ramadan. Maka, umat Islam yang bakal melakukan rehlah (perjalanan) Ramadan, tidaklah akan sempurna rehlahnya kecuali ia mempersiapkan dirinya.

Tahukah kita, sebelum peristiwa Hijrah, umat Islam belum diwajibkan berpuasa Ramadan?

Puasa Ramadan difardukan pada tanggal 2 Syaaban, tahun ke-2 Hijrah. Ini bermakna, sebulan sebelum masuknya bulan Ramadan, umat Islam diperintahkan bersedia untuk berpuasa Ramadan pada tahun berkenaan.

Sedarkah kita, tidak lama lagi, akan hadir satu bulan yang sangat barakah? Di dalamnya pelbagai nikmat dan ganjaran Allah SWT tawarkan buat hamba-Nya.

Allah SWT berfirman dalam Surah al-Baqarah ayat 183:

“Wahai orang-orang yang beriman, diwajibkan ke atas kamu berpuasa sebagaimana diwajibkan ke atas orang-orang sebelum kamu agar kamu bertakwa.”

Sesuai ajaran Rasulullah, umat Islam disarankan beribadah pada bulan Ramadan dengan ‘imanan wahtisaban’ agar meraih reda Allah SWT dan mendapat pengampunan dosa daripada-Nya.

Umat Islam diseru melakukan ibadah puasa dengan iman yang kukuh dan niat semata-mata kerana Allah.

“Sesiapa yang berpuasa Ramadan dengan iman dan mengharapkan pahala daripada Allah SWT, maka akan diampuni dosanya yang telah lalu.” (HR Bukhari No. 38 dan Muslim No. 760)

Disebutkan dalam kitab Fathul Bari bahawa kata ‘imaanan’ bererti meyakini bahawa puasa pada bulan suci Ramadan adalah perintah Allah yang wajib untuk dilaksanakan umat Islam.

Sedangkan, kata ‘ihtisaban’ tercatat dalam kitab penjelasan Sahih al-Bukhari tersebut masih satu timbangan iaitu perumpamaan (wazan) dengan kata iftitah, yang bermaksud pembuka.

Maka, ihtisaban pula bermakna perhitungan, iaitu pada ayat tersebut bermaksud Allah akan menghitung pahala puasa yang dilakukan oleh umat Islam.

Pengerusi Tarbiah dan Modal Insan Pertubuhan IKRAM Malaysia (IKRAM), Ustaz Dr Syazalie Hirman Ahmad Najib menerusi rancangan di TV Al-Hijrah pada 5 Mac lalu, berkata:

“IKRAM memilih tema Ramadan kali ini ialah ‘Ramadan, Aku Kembali’ kerana Ramadan itu sendiri adalah sesuatu yang istimewa.”

Beliau menganggap Ramadan itu adalah suatu rahmat dan anugerah Allah SWT.

“Kita, umat Nabi Muhammad ini, umur tak panjang, tetapi Allah SWT sediakan pada satu bulan yang di dalamnya, Allah hidangkan pahala yang melebihi usia kita itu sendiri.”

Beliau berkata, sesiapa yang berpuasa dan mendirikan solat malam dengan penuh keimanan dan menghitung pahala, maka diampunkan segala dosa.

“Benarlah di bulan ini dosa-dosa diampunkan dan pahala bertambah-tambah. Ia adalah bonus dan seolah-olah selesai Ramadan itu kita menjadi bersih,” ulasnya.

Dalam kesempatan itu, beliau mengajak umat Islam agar merebut peluang yang ditawarkan Allah SWT kepada hamba-Nya.

“Macam ‘supermarket’ buat tawaran, siapa yang pergi ‘sale’ tu dia dapatlah. Ramai yang berkejar nak dapatkan tawaran hebat atau murah itu.”

Dr Syazalie turut mengingatkan agar kita melakukan ibadah dengan bersungguh-sungguh dan mengikut kadar kemampuan masing-masing pada bulan Ramadan.

“Tetapi buatlah pecutan beramal di hujung-hujung (Ramadan),” ujarnya.

Bercakap mengenai tema ‘Ramadan, Aku Kembali’, beliau berkata, IKRAM menyediakan beberapa program antaranya Tazkirah Ramadan di media sosial IKRAM selama 30 hari.

“Di negeri-negeri pula akan diadakan iktikaf di 10 malam terakhir, kerana inilah sunnah yang dilakukan Nabi SAW di setiap kali penghujung Ramadan.”

IKRAM juga turut menyediakan ‘lantern’ Ramadan untuk keluarga, agar anak-anak berasa tertarik melalui Ramadan dengan menanda apa yang mereka lakukan setiap hari seperti baca al-Quran, buat baik, bangun sahur, solat, puasa dan sebagainya.

“Ini juga sebagai satu usaha menyambut Ramadan dengan lebih bermakna bersama keluarga.”

Untuk mendapatkan informasi kempen ‘Ramadan, Aku Kembali,’ sila layari pautan https://linktr.ee/ikrammalaysia.

Moga Ramadan kali ini kita dapat melaksanakan segala ibadah dengan lebih baik dan bersungguh-sungguh semata-mata mendambakan reda Ilahi, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PKPD Pentadbiran dikuat kuasa di 28 mukim Kota Setar, Penjara Tawau

“Kerajaan akan menguatkuasakan PKPD secara Pentadbiran di 28 mukim daerah Kota Setar, Kedah dan Penjara Tawau, Sabah mulai jam 12.01 tengah malam ini (11 September) hingga 25 September akan datang.”

Menurutnya, ia melibatkan 366,787 penduduk di 28 mukim di daerah Kota Setar iaitu  Langgar, Bukit Pinang, Gunung, Kuala Kedah, Sungai Baru, Kota Setar, Mergong, Titi Gajah, Alor Malai, Pengkalan Kudor, Padang Lalang, Kubang Rotan, Teluk Cengai, Teluk Kechai, Pumpong, Derga, Tajar, Limbong, Tebengau, Teluk Mas, Lengkus, Kangkong, Lepai, Hutan Kampung, Alor Merah, Anak Bukit, Sala Kechik dan Padang Hang.

Manakala pelaksanaan PKPD Pentadbiran di Penjara Tawau dan kuarters penjara itu pula diputuskan selepas mengambil kira penularan kes jangkitan positif COVID-19 di Penjara Tawau.

Dalam perkembangan berkaitan, Ketua Pengarah Kesihatan, Tan Sri Dato’ Sri Dr Noor Hisham Abdullah berkata, kes positif COVID-19 baharu di Malaysia kekal dua angka, dua hari berturut-turut dengan 45 kes dilaporkan pada Khamis, 10 September.

“Daripada 45 kes baharu yang dilaporkan hari ini, terdapat satu (1) kes import,” ujarnya ketika sesi sidang media Kes COVID-19 di Putrajaya.

Beliau berkata, kes import tersebut dilaporkan di negeri Selangor, iaitu warganegara Malaysia yang telah pulang dari negara Brazil.

“Ini menjadikan jumlah kes positif COVID-19 di Malaysia adalah sebanyak 9,628 kes. Oleh itu, jumlah kes aktif dengan kebolehjangkitan COVID-19 adalah 333 kes dan mereka telah diasingkan serta diberikan rawatan.”

Dalam pada itu, terdapat sembilan (9) kes positif COVID-19 yang sedang dirawat di ICU, di mana lima (5) kes memerlukan bantuan pernafasan.

“Tiada pertambahan kes kematian berkaitan COVID-19 dilaporkan pada hari ini. Justeru, jumlah kumulatif kes kematian COVID-19 di Malaysia kekal 128 kes (1.33 peratus daripada jumlah keseluruhan kes).”


Negara pertama di dunia vaksin kanak-kanak

Kempen vaksinasi kumpulan berusia dua hingga 11 tahun telah giat dilancarkan di Cuba sejak awal bulan ini bagi melawan virus Covid-19.

Negara itu menggunakan dua vaksin tempatan yang dihasilkan sendiri, namun belum diiktiraf oleh Pertubuhan Kesihatan Sedunia (WHO).

Berikutan itu, Cuba menjadi negara pertama di dunia yang memberi vaksin Covid-19 kepada kanak-kanak berusia lebih dua tahun, sementara Chile bersetuju pada Isnin untuk vaksinasi kanak-kanak berusia antara enam hingga 12 tahun dengan vaksin Sinovac yang dihasilkan dari China.

Negara Cuba yang berjumlah 11,2 juta penduduk itu disarankan oleh kerajaannya untuk melakukan vaksinasi kepada semua anak sebelum pembukaan sekolah yang telah ditutup sejak Mac 2020.

Tahun persekolahan baru bakal bermula di Cuba. Setakat ini, para pelajar masih mengikuti pembelajaran melalui program televisyen pendidikan berikutan perkhidmatan Internet tidak menyeluruh di kebanyakan rumah.

Setelah menyelesaikan beberapa ujian klinikal ke atas kanak-kanak di bawah umur menggunakan vaksin Abdala dan Soberana, Cuba memulakan kempennya untuk memberi vaksin kepada kanak-kanak bermula pada Jumaat ini.

Banyak negara lain di dunia memberi vaksin kepada kanak-kanak berusia lebih 12 tahun, sementara beberapa negara melakukan ujian klinikal ke atas kanak-kanak yang lebih muda.

Walaupun negara-negara seperti China, UAE dan Venezuela mengumumkan hasrat mereka untuk memberi vaksin kepada kanak-kanak, Cuba adalah negara pertama di dunia yang benar-benar mengambil langkah seperti itu.

Namun, vaksin Cuba yang pertama dikembangkan di Amerika Latin itu belum menjadi subjek kajian saintifik antarabangsa.

Vaksin Cuba dihasilkan melalui teknologi protein rekombinan, teknologi yang sama yang digunakan dalam vaksin Novavax Amerika Syarikat dan Sanofi Perancis yang sedang menunggu persetujuan WHO.

Tidak seperti banyak vaksin lain yang digunakan untuk melawan Covid-19, vaksin hasil teknologi rekombinan ini tidak memerlukan penyejukan.

Sebilangan besar sekolah di Cuba ditutup sejak Mac 2020, dan dibuka semula selama beberapa minggu pada akhir tahun lalu sebelum dibuka semula pada bulan Januari.

Kerajaan Cuba mengumumkan bahawa mereka akan membuka sekolah secara beransur-ansur pada bulan Oktober dan November, tetapi hanya setelah semua anak-anak diberi vaksin.

Cegah penyakit dan kematian yang teruk

Setelah WHO mengumumkan bahawa wabak itu akan berakhir ketika seluruh dunia memberikan vaksin minimum 70 peratus daripada populasi dunia, Pengarah WHO di Eropah, Hans Kluge menarik kembali kata-katanya dengan menyatakan bahawa varian baru sangat menular hingga mengubah data sebelumnya terutamanya varian Delta.

“Objektif utama vaksinasi adalah untuk mencegah bentuk penyakit dan kematian yang teruk,” ujar Kluge.

Dalam pada itu, beliau menunjukkan pesimis terhadap kemampuan vaksinasi yang kuat sahaja untuk menghentikan penyebaran wabak Covid-19, kerana munculnya varian baharu yang mengurangkan kemungkinan pembentukan imuniti badan.

“Walaupun mutan Delta yang pertama kali ditemukan di India tersebar luas pada masa itu,” jelas Kluge sambil menambah bahawa ketika membuat pernyataan itu beberapa bulan yang lalu, tidak ada varian baru yang muncul.

Sebelumnya, WHO telah mengesahkan pada bulan Mei bahawa wabak itu akan berakhir ketika dunia akan melakukan vaksinasi sekurang-kurangnya 70 peratus dari populasi dunia.

“Jadi saya rasa ini membawa kita ke titik bahawa tujuan utama vaksinasi adalah untuk mencegah penyakit dan kematian yang teruk,” tambah Kluge.

Menurutnya lagi, Covid-19 akan terus bermutasi dan akan ada gejala seperti demam.

“Jadi kami harus proaktif bagaimana menyesuaikan strategi dengan penularan jangkitan kronik dan mencapai pengetahuan yang sangat tepat mengenai kesan dos tambahan.”

Beliau menyatakan kemungkinan akan meningkatnya kes penyakit ini dan ia akan berleluasa dalam jangka masa panjang tanpa dapat membasmi secara menyeluruh.

Dalam sidang media yang diadakan, Kluge menyarankan tentang dos tambahan.

Beliau menekankan bahawa setiap negara perlu berusaha mencapai tahap vaksinasi yang tinggi kerana ia sangat penting untuk mengawal tekanan pada sistem kesihatan tubuh dan ia sangat diperlukan bagi merawat penyakit lain yang berbeza daripada Covid-19.

Menurut ahli epidemiologi, pembentukan imuniti kumpulan hanya melalui vaksin telah menjadi prospek yang jauh, tetapi vaksinasi masih penting untuk membendung wabak yang menular ini.

Dalam pada itu, pada akhir Ogos lalu, WHO mengeluarkan kenyataan bahawa kemungkinan akan berlaku kematian mencecah 236,000 akibat Covid-19 di Eropah menjelang 1 Disember ini.

Badan kesihatan dunia itu seterusnya menzahirkan kebimbangan terhadap kadar vaksinasi yang tidak stabil serta suntikan yang rendah di beberapa negara miskin.

Vaksin dos ketiga yang dikenali sebagai dos penggalak mula diberikan kepada penduduk di beberapa negara.

Para pakar WHO serta The United States Food and Drug Administration (FDA) mengatakan bahawa memberikan dos penggalak kepada semua populasi pada masa ini tidak disarankan.

Pakar-pakar ini menulis dalam jurnal perubatan Britain, The Lancet:

“Jumlah vaksin yang terhad ini akan menyelamatkan beberapa nyawa manusia jika diberikan kepada orang-orang yang dianggap berisiko tinggi dijangkiti Covid-19 yang belum menerima vaksin.”

“Data semasa tidak menunjukkan perlunya dos tambahan untuk populasi umum yang mana keberkesanan vaksin tetap tinggi dalam peringkatnya terhadap bentuk yang paling bahaya.”

Ini berikutan terdapat beberapa negara mula memberikan saranan itu kepada beberapa kelompok masyarakat termasuk orang tua, mereka yang telah enam bulan menerima vaksin dan mereka yang mempunyai imuniti badan yang lemah.

Namun, negara-negara ini menunjukkan penurunan keberkesanan vaksin ini terhadap varian Delta. Beberapa negara telah melangkah lebih jauh atau sedang mempertimbangkan kemungkinan ini.

Di Israel, dos penggalak ini tersedia untuk yang berusia 12 tahun dan lima bulan setelah divaksinasi. Dalam pada itu, Amerika Syarikat akan memulakan kempen vaksinasi penggalak pada 20 September bermula dengan golongan warga tua.

Namun, WHO telah beberapa kali menyatakan penolakannya terhadap prinsip dos penggalak bagi seluruh penduduk, yang dianggapnya sebagai langkah yang tidak mempunyai asas saintifik dan tidak adil bagi negara-negara miskin.

Para pakar dalam The Lancet merasakan bahawa walaupun bahagian antibodi antara vaksin menurun, ini tidak bermaksud bahawa vaksin kurang efektif dalam menghadapi bentuk penyakit yang berbahaya.

Mereka menekankan bahawa aspek lain daripada tindak balas imun yang dikenali sebagai imuniti selular memulakan kerjanya, tetapi tidak dapat diukur dengan mudah.

Di samping itu, para pakar berpandangan bahawa lebih baik untuk melakukan peningkatan dos yang dirancang khusus untuk mengatasi varian yang mungkin muncul pada masa depan daripada memberikan dos tambahan vaksin yang ada.

Lebih 5.73 bilion dos vaksin global

Menurut data Johns Hopkins University, lebih 5.73 bilion dos vaksin Covid-19 sudah didaftarkan atau disuntik di seluruh dunia sehingga Selasa dan China mendahului dengan lebih 2.14 bilion dos vaksin yang sudah direkodkan.

Seterusnya, ia diikuti India sebanyak 758 juta dos manakala Amerika Syarikat dengan lebih 379 juta dos vaksin.

Brazil mencatatkan lebih 212 juta dos dan Jepun serta Jerman masing-masing 145 juta dan 104 juta dos vaksin, manakala Turki dan United Kingdom masing-masing melebihi 90 juta dos.

Di Asia Tenggara, Indonesia mendahului dengan jumlah dos yang didaftarkan sebanyak 116 juta dos diikuti Thailand 40.2 juta. Malaysia dan Filipina dengan lebih 39 juta dos vaksin, sementara Singapura dengan 9 juta dos vaksin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kibar bendera putih: Usaha tidak menafikan doa

Usaha kempen kibar bendera putih adalah merupakan salah satu kaedah dan cara untuk memohon bantuan kerana keadaan yang mendesak dan menekan.

Kita percaya, dalam keadaan sebegini, tidak ada lagi istilah malu dan segan ekoran keadaan pandemik yang sedang kita hadapi ini. Sesiapa sahaja hari ini, tidak akan terlepas daripada terkesan dengan situasi pandemik ini. Cuma bezanya ialah sama ada kesannya besar atau kecil.

Pada masa sama, usaha kita dengan mengibarkan bendera putih bukanlah bermakna tidak berdoa atau memohon kepada Allah SWT. Agama telah memberikan kita panduan dalam soal hidup, antara ikhtiar dan tawakal kita kepada Allah Azzawajalla.

Berdoa merupakan permintaan kita kepada Allah. Tanpa perlu menunggu keadaan susah pun, kita dianjurkan sentiasa berdoa memohon perlindungan, rahmat serta kasih sayang-Nya.

Firman Allah SWT dalam surah al Mukmin ayat 60 yang bermaksud:

“Berdoalah kepada-Ku nescaya akan Ku perkenankan (permintaan) bagimu…”

Berdoa telah menjadi suatu tuntutan kepada orang Islam memohon kepada-Nya tanpa mengira waktu susah dan senang. Ketika senang pun kita harus berdoa, apatah lagi pada waktu susah, kita dianjurkan juga untuk menadah tangan memohon pada Nya.

Maka, bukanlah ketentuan perlu menunggu masa susah barulah memohon berdoa pada-Nya. Di mana saja, pada bila-bila masa, kita boleh berdoa kepada Allah tanpa terikat masa.

Oleh itu, kempen kibar bendera putih dilihat bukanlah sebagai suatu bentuk memasang tangkal atau azimat sehingga menafikan doa kita kepada Allah. Kempen ini adalah salah satu usaha semata-mata bagi menzahirkan keadaannya yang memerlukan perhatian dan bantuan.

Tidak adillah untuk kita katakan berdoa saja tanpa usaha. Demikian juga tidak betul jika kita katakan hanya minta pada Allah tanpa perlu meminta pada manusia. Kerana Islam mengajar kita konsep usaha dan tawakal.

Dalam sebuah hadis riwayat Imam at-Tirmidzi, sabda Nabi SAW yang bermaksud:

Hadis ini menceritakan bagaimana baginda Nabi SAW pernah berpesan kepada seorang lelaki pemilik unta berkenaan dengan mengajar cara usaha kemudian disusuli dengan tawakal kepada Allah SWT.

Berdasarkan hadis ini, dapat kita fahami bahawa Rasulullah SAW menyuruh untuk berusaha terlebih dahulu kemudian barulah berserah diri bertawakal kepada Allah SWT.

Dalam kitab Ihya’ Ulum al-Din, Imam Ghazali ketika membicarakan tentang konsep tawakal, beliau menyatakan:

“Tawakal dalam Islam bukanlah suatu sikap eskapisme bagi orang-orang yang tidak mahu berusaha atau gagal usahanya, tetapi tawakal itu ialah tempat kembalinya segala usaha. Tawakal bukan menanti nasib sambil berpangku tangan, tetapi berusaha sekuat tenaga dan setelah itu baru berserah diri kepada Allah.”

Dalam hadis yang lain, riwayat Imam Ahmad daripada Umar al-Khattab RA, Nabi SAW bersabda yang bermaksud:

“Seandainya kamu benar-benar bertawakal pada Allah, sungguh Allah akan memberikan kamu rezeki sebagaimana burung mendapatkan rezeki. Burung tersebut pergi pada pagi hari dalam keadaan lapar dan kembali petang harinya dalam keadaan kenyang.”

Dalam menjelaskan hadis ini, Imam al-Munawi berkata, hal ini menunjukkan bahawa tawakal tidak boleh dengan meninggalkan usaha. Tawakal hendaklah dengan melakukan pelbagai usaha yang akan membawa kepada hasil yang diingini. Hal ini kerana burung pun memperolehi rezeki dengan berusaha.

Kita seharusnya sedar dan faham tujuan dan kehendak sebenar kempen ini diadakan. Bukanlah bertujuan menafikan sifat kebergantungan kita hanya kepada Allah, bukanlah juga menafikan keajaiban dalam berdoa, tetapi kempen ini sekadar salah satu kaedah dan cara untuk pihak lain tampil membantu. Pelbagai cara dan kaedah lain lagi yang boleh diaplikasikan dan ini salah satu daripadanya.

Dalam keadaan tertekan akibat terkesan dengan pandemik ini, kita telah buang banyak masa untuk tampil membantu. Kita telah banyak membuang masa dengan membahaskan tentang cara dan kaedah yang sebenarnya tidaklah bercanggah dengan syariat agama.

Di sebalik isu kempen ini, lebih besar dan lebih utama daripada itu ialah bagaimana tindakan kita kepada mereka yang memerlukan bantuan.

Adapun sikap meminta-minta, agama melarang kita bersikap sedemikian pada perkara yang bukan menjadi hak kita. Sebaliknya, bagi mereka yang benar-benar susah, terdesak dan tertekan dengan keadaan, maka mereka berhak untuk menerima bantuan.

Dalam soal larangan meminta-minta ini juga, bukan terhad kepada soal bantuan semata-mata bahkan agama juga melarang kita bersikap meminta-minta jawatan.

Namun, sekiranya kita layak dan mampu menggalas jawatan tersebut, tidaklah dilarang bahkan dianjurkan supaya urusan umat terbela dan dipelihara di bawah ahlinya.

Marilah kita kembali fokus kepada soal bantu-membantu dengan apa cara dan kaedah sekalipun. Usahlah menangguk air yang keruh dengan memperjudikan isu ini dan menjadikan polemik yang tidak berkesudahan.

Bantu biarlah kerana keikhlasan dan bukan kerana ideologi politik sempit yang memualkan. Hayatilah firman-Nya dalam surah al-Maidah ayat 2 yang bermaksud :

“Dan tolong-menolonglah kamu dalam mengerjakan kebajikan dan takwa, dan jangan tolong-menolong dalam perbuatan dosa dan permusuhan. Bertakwalah kepada Allah, sesungguhnya Allah sangat berat seksaan-Nya.”

Janganlah kita menafikan usaha orang lain untuk meminta bantuan tetapi bantulah sekiranya mampu. Jika tidak, berdiam itu lebih baik daripada berkata-kata. Semoga Allah memberkati segala usaha baik kita semua.

Muhammad Faidhi AzisPegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Negara Rahmah Ummah Sejahtera

Marilah kita bersama-sama memanjatkan kesyukuran kepada Allah SWT atas nikmat kurniaan-Nya menyambut Maal Hijrah 1441H dalam suasana Hari Kemerdekaan negara yang ke-62.

Dua nikmat iaitu hijrah dan kemerdekaan sangat besar ertinya kepada kesejahteraan ummah dan kemajuan negara yang mampu menjamin keharmornian dan kemakmuran sesuai dengan gagasan Negara Rahmah.

Hijrah mencakupi makna yang luas meliputi segenap aspek kehidupan bagi mencapai maksud perubahan dari satu tahap ke tahap yang lebih baik, mengambil ibrah hijrah Rasulullah SAW bersama para sahabatnya, yang berjaya membawa perubahan masyarakat sehingga tertegaknya negara Madinah.

Hijrah mengajak umat Islam untuk melakukan perubahan kepada kedudukannya yang lebih baik daripada yang sebelumnya di tengah-tengah masyarakat dunia.

Ukhuwah sesama Muslim seharusnya diperkukuhkan, hubungan dengan bukan Muslim perlu dipelihara dengan sebaiknya sebagai warganegara dan keprihatinan, pembelaan terhadap isu-isu ummah perlu dizahirkan di peringkat antarabangsa.

Dengan melakukan hijrah yang bersifat menyeluruh dan terbaik merangkumi aspek kepemimpinan, keilmuan, tadbir urus, kekeluargaan, ekonomi, kebajikan dan lain-lain, ia mampu melepaskan negara itu daripada belenggu kebekuan yang bersifat tradisi dan seterusnya melahirkan generasi yang sentiasa berfikiran kreatif dan berinovasi serta relevan dengan zaman dan cabaran arus perdana.

الَّذِينَ آمَنُوا وَهَاجَرُوا وَجَاهَدُوا فِي سَبِيلِ اللَّهِ بِأَمْوَالِهِمْ وَأَنْفُسِهِمْ أَعْظَمُ دَرَجَةً عِنْدَ اللَّهِ ۚ وَأُولَٰئِكَ هُمُ الْفَائِزُونَ

“(Sesungguhnya) orang-orang yang beriman dan berhijrah serta berjihad pada jalan Allah dengan harta benda dan jiwa mereka adalah lebih besar dan tinggi darjatnya di sisi Allah; dan mereka itulah orang-orang yang berjaya.” (at-Taubah: 20)

Oleh itu, marilah kita melakukan perubahan dengan memperbaiki diri seterusnya meningkatkan amal soleh serta menyumbang khidmat dan menyebarkan kebaikan kepada keluarga, ummah, masyarakat dan negara.

Berazamlah untuk membangunkan negara ke arah yang lebih baik, rahmah, makmur dan harmoni serta mendapat keampunan Allah SWT sebagaimana yang disebut dalam al-Quran sebagai “baldatun tayyibatun warabbun ghafuur“.

“Ya Allah Yang Maha Penyayang! Kami memohon agar dengan rahmat dan perlindungan-Mu, negara kami ini dan seluruh rakyatnya dikekalkan dalam keamanan dan kesejahteraan. Tanamkanlah rasa rahmah dan kasih sayang antara kami, kekalkanlah perpaduan dalam kalangan kami. Semoga dengannya negara mendapat keberkatan, keredaan dan keampunan-Mu.”

Dr Hj Mohd Parid Sheikh AhmadPresidenPertubuhan IKRAM Malaysia


MyQurbani 2023: Pakej Korban Termurah RM220!

SERI KEMBANGAN – Projek MyQurbani anjuran Humanitarian Care Malaysia (MyCARE) buat julung kalinya memperkenalkan pakej korban dan akikah termurah serendah RM220 untuk satu bahagian lembu yang akan dilaksanakan di India.

Menurut Pengarah Projek MyQurbani 2023, Hj Kamarul Halim Sakrani, program korban ini akan dilaksanakan di 13 buah negara antaranya Palestin, Syria, Yaman, Lubnan, Somalia , Sudan, Afghanistan dan juga di Arakan (Myanmar) termasuk Malaysia.

Katanya, harga serendah RM220 itu ditawarkan bagi memberi peluang kepada umat Islam tanpa mengira latar belakang untuk melakukan ibadah korban dan akikah.

Jelas beliau, bagi mereka yang kurang mampu tetapi ingin membantu saudara mereka di Palestin dan Syria, MyQurbani menawarkan pakej Sedekah Sekilo Daging bernilai RM80.

“Pakej Sedekah Sekilo Daging ini akan kita kumpulkan hingga cukup untuk membeli seekor lembu,” katanya.

Tambah beliau, dalam pelaksanaan MyQurbani selama beberapa tahun, MyCARE telah mempunyai penasihat syariah yang menasihati penganjur projek dari sudut perancangan, pelaksanaan dan pelaporan program ini.

“Selain itu, kami juga memastikan bahawa rakan pelaksana yang kami pilih ini berdaftar di negara-negara mereka.”

“Rakan-rakan pelaksana ini telah bekerja dengan kami lebih daripada 10 tahun, mereka ini rakan pelaksana yang melaksanakan korban sepertimana yang dikehendaki oleh syarak,” ujar Kamarul Halim.

Pada tahun ini, MyQurbani menyasarkan kutipan RM2.5 juta dan penyediaan 6,737 bahagian daging korban dan akikah, yang memasuki tahun ke-25 pelaksanaan program tersebut.

Pendaftaran program MyQurbani telah bermula pada 12 Mei 2023 dan ditutup pada Ahad, 25 Jun 2023. Mereka yang berminat untuk melaksanakan korban dan akikah melalui MyQubani, sila layari https://myqurbani.my/

Dalam pada itu, Yayasan Ikram Malaysia menganjurkan program korban dalam negara, i-Qurban dengan harga RM780 satu bahagian dengan kemudahan membayar dua kali ansuran.

Yayasan ini juga menyediakan pakej Infaq Aidiladha untuk sumbangan bahan masakan bagi mereka yang kurang berkemampuan pada Hari Raya Aidiladha.

Mereka yang berminat untuk melaksanakan korban atau infaq boleh mendaftarkan diri di pautan https://bit.ly/iQurban2023.

Selain itu, Hidayah Centre Foundation turut menganjurkan program korban untuk mualaf, Qurban for Mualaf dengan sasaran 47 ekor lembu di Semenanjung dan kawasan pedalaman yang terpencil di Sabah dan Sarawak.

Harga bermula RM860 untuk satu bahagian bagi Semenanjung dan Sabah, manakala RM1,200 satu bahagian untuk Sarawak. Qurban for Mualaf boleh disertai melalui pautan http://bit.ly/Q4M2023.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Kebangsaan Ke-65: Perutusan Presiden IKRAM

Salam sejahtera dan Salam Teguh Bersama.

Alhamdulillah Robbil ‘Alamin, Wassolatu Wassalamu ‘Ala Asyrafil Anbiyaa-i wal Mursalin wa ‘Ala Alihi Wasohbihi Ajma’in.

SELURUH RAKYAT MALAYSIA DAN AHLI IKRAM YANG DIKASIHI,

Selamat Menyambut Hari Kebangsaan yang ke-65.

Alhamdulillah, marilah kita sama-sama zahirkan setinggi-tinggi kesyukuran ke hadrat Allah SWT yang telah mengurniakan kita dengan nikmat kemerdekaan selama 65 tahun.

Sejarah telah membuktikan bahawa kemerdekaan negara terhasil  dengan pengorbanan pelbagai pihak tanpa mengira batasan agama, bangsa dan kaum.

Semangat kebersamaan yang ditunjukkan oleh Tunku Abdul Rahman Putra Al- Haj, Tun Abdul Razak Hussein, Tun Hussein Onn, Tun Dr. Ismail Rahman, Tun Tan Cheng Lock, Tun H.S. Lee dan Tun V.T. Sambanthan dalam usaha mendapatkan kemerdekan perlu kita hayati.

Bukan sedikit juga pahlawan negara yang gugur dan terkorban dalam mencapai dan mempertahankan kemerdekaan negara ini.

Selayaknya kita berterima kasih kepada perjuangan dan pengorbanan semua yang terlibat terutama anggota keselamatan, tentera dan polis sejak dahulu sehingga kini.

Sebagai rakyat Malaysia, kita hendaklah mengambil peluang menghayati makna sebenar kemerdekaan.

Ini kerana sebuah kemerdekaan itu bukan hanya sekadar retorik pengisahan sejarah semata-mata, namun ia adalah detik negara tercinta kita bebas daripada cengkaman penjajah dan memungkinkan kita membentuk negara bangsa sendiri.

Sempena sambutan hari Kebangsaan Malaysia bagi tahun 2022 ini yang bertemakan “Keluarga Malaysia Teguh Bersama”, kita haruslah mengambil peluang dan ruang bersama-sama sebagai satu entiti menghayati erti sebenar kemerdekaan kerana ia akan menaikkan lagi semangat patriotisme cintakan tanah air dalam diri masing-masing.

Kepelbagaian rakyat Malaysia merupakan satu kelebihan dan aset yang amat penting dan berharga  dalam pembangunan negara.

Perpaduan dan pemupukan nilai murni adalah asas kepada masyarakat yang hidup aman damai dan bersatu padu dalam keterangkuman, kebersamaan dan kesyukuran.

Dengan itu, saya menyeru kepada tuan-tuan dan puan-puan agar kita dapat teguh bersama berganding bahu memastikan keharmonian dan kesejahteraan negara tercapai.

Tuan-tuan dan Puan-puan yang saya hormati,

Malaysia kini diuji dalam pelbagai isu khususnya isu sosial, politik dan ekonomi yang sangat meruncing dalam sejarah negara.

Pecah amanah, penyalahgunaan kuasa dan sumber wang negara yang terlalu besar dalam sejarah dunia, rasuah yang berleluasa di setiap lapisan masyarakat dan pelbagai lagi isu telah memberi kesan yang besar kepada kesejahteraan dan keharmonian rakyat Malaysia.

Dengan itu, pada hari dan tarikh keramat ini, marilah kita dengan semangat kebersamaan berjanji untuk bersama-sama memulihkan negara yang telah terbina tanpa mengira batasan agama, bangsa dan kaum.

Kita harus meyakini bahawa kita semua sebagai rakyat Malaysia mempunyai hak untuk melakukan perubahan kepada kebaikan bagi memakmurkan negara yang kita cintai ini.

Sambutan Bulan Kebangsaan yang dilaksanakan oleh Pertubuhan IKRAM Malaysia bermula pada 1 Ogos sehingga 16 September 2022 telah melibatkan ramai rakyat Malaysia daripada pelbagai bangsa, agama, budaya dan latar belakang dalam program dan aktiviti sambutan seluruh negara.

Pada kesempatan ini, saya ingin mengajak semua ahli IKRAM dan rakyat Malaysia agar terus bersama dan bekerjasama menjayakan program-program yang dirancang terutama program Karnival Kita Anak Malaysia (KAMI) yang juga merupakan upacara penutup seharian yang akan diadakan pada 16 September ini di UTM Kuala Lumpur.

Sambutan Bulan Kebangsaan bertujuan memupuk dan menyemarakkan semangat cintakan negara dan mengukuhkan jati diri sebagai warganegara Malaysia.

Sambutan ini juga mengajak masyarakat Malaysia menjadi ‘rakyat sebagai satu entiti’ melalui semangat setiakawan untuk fokus kepada perkongsian nilai murni yang sama, pada pandangan saya wajarlah diteruskan pada masa yang akan datang.

Akhir kata, marilah kita bersama-sama meraikan hari kebangsaan pada tahun ini dengan rasa syukur yang tidak terhingga terhadap Allah SWT dan semangat berganding bahu untuk terus menjadikan Malaysia negara yang maju, progresif dan sejahtera.

Walau Kita Berbeza, Tetap Teguh Bersama.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sumbangan tertinggi untuk IKRAM

Pengerusi Yayasan Buruj, Hj Idris Omar menyerahkan sumbangan itu dalam satu majlis ringkas yang diadakan di Ibu Pejabat IKRAM di sini.

Menurut beliau, ini merupakan sumbangan tertinggi yang pernah disalurkan untuk IKRAM dan institusinya yang sentiasa menjadi pilihan yayasan itu dengan melahirkan keyakinan terhadap segala usaha yang dilakukan IKRAM dalam pelbagai medan amal.

Dalam majlis itu, IKRAM yang diwakili Bendahari, Dr Hj Mohd Alauddin Mohd Ali menzahirkan ucapan terima kasih dan berbesar hati menerima sumbangan daripada yayasan itu dan menyatakan komitmen untuk memanfaatkan sumbangan tersebut dengan sebaik-baiknya dalam dakwah, tarbiah dan kebajikan.

IKRAM telah menerima RM170,000 manakala selebihnya diberikan kepada institusi-institusi IKRAM yang terlibat dalam isu kemanusiaan luar negara, dakwah kepada bukan Islam dan aktivisme anak muda.

Institusi IKRAM iaitu Humanitarian Care Malaysia (MyCARE) dan Hidayah Centre Foundation (HCF) masing-masing menerima RM150,000 manakala IKRAM Muda menerima RM30,000.

MyCARE diwakili Ketua Pegawai Eksekutif, Hj Kamarul Zaman Shaharul Anwar, HCF diwakili Ketua Pegawai Eksekutif, Hj Nicholas Sylvester dan IKRAM Muda diwakili Pengurus Jabatan Orang Muda, Mohd Iqbal Hakim Mohd Adnan.

Turut hadir dalam majlis itu Timbalan Pengerusi Yayasan Buruj, Hjh Maziyah Hj Hassan dan juga pegawai eksekutif yayasan tersebut, Pn Sabrina.


Mac Bulan Anak Yatim MyCARE

Sebagaimana tahun lalu, masyarakat Malaysia akan diberikan peluang untuk menaja dan menyantuni anak-anak yatim Palestin, Syria, Iraq, Rohingya dan Filippina yang berada di bawah kelolaan MyCARE.

Antara aktiviti yang sedang dijalankan sepanjang bulan ini ialah riadah dan piknik bersama anak-anak yatim Rohingya, kempen ‘Sponsor An Orphan’ di masjid dan lokasi terpilih seluruh negara, kempen ‘Sponsor An Orphan Friend’ di sekolah-sekolah terpilih di seluruh negara dan juga Majlis Hi-Tea anak-anak yatim bersama para penaja.

Anak yatim mempunyai kedudukan yang istimewa dalam Islam. Rasulullah s.a.w bersabda:

“Aku dan pengasuh anak yatim (kelak) di syurga seperti dua jari ini”. Rasulullah s.a.w berkata sambil menunjukkan jari telunjuk dan jari tengah. (Hadis Riwayat Bukhari)

Daripada hadis ini, Rasulullah s.a.w ingin menyatakan kepada kita betapa tinggi dan dekatnya kedudukan antara baginda dengan orang yangmengambil berat tentang nasib anak-anak yatim.

Justeru, MyCARE membuka peluang kepada mereka yang berminat untuk turut serta menjayakan kempen Bulan Anak Yatim MyCARE agar dapat sama-sama membantu anak-anak yatim ini melalui sumbangan untuk aktiviti-aktiviti tersebut.

Sumbangan anda boleh disalurkan ke akaun Humanitarian Care Malaysia Berhad melalui:

Hantarkan bukti pembayaran kepada MyCARE melalui e-mel: account@mycare.org.my atau Whatsapp di talian 013-37444760 dan nyatakan tujuan sumbangan. Untuk maklumat lanjut, sila hubungi Cik Ila di talian 03-89412341atau 013-7444760 di Bahagian Penajaan Anak Yatim, Ibu Pejabat MyCARE.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Serangan kimia di Syria: Bawa kes ke Mahkamah Jenayah Antarabangsa – IKRAM Health

Dilaporkan bahawa mereka yang terkorban diserang ketika mereka sedang  lena tidur di rumah masing-masing. Dilaporkan bahawa sejenis senjata kimia telah digunakan dan ia  dipercayai sebagai gas sarin. Gas sarin merupakan sejenis agen saraf  yang toksik berbentuk cecair atau wap dan diserap ke dalam badan melalui  kulit, mata dan pernafasan.

Mangsa yang terdedah dengan gas sarin akan  mengalami pelbagai gejala yang menyiksakan seperti rembesan cecair badan   berlebihan (glandular hypersecretion) seperti di dalam paru-paru dan  pundi liur, lumpuh satu badan, koma, sawan dan pernafasan berhenti  (respiratory depression).

Ini jelas melanggar Geneva  Protocol 1925 yang mengharamkan penggunaan segala jenis bentuk senjata  kimia. Kami daripada IKRAM Health mengutuk sekeras-kerasnya serangan  yang tidak berperikemanusiaan dan kejam ini.

Kami  menyeru kepada kerajaan Malaysia untuk menyatakan pendirian dan mendesak  Pertubuhan Bangsa-Bangsa Bersatu (PBB) dan Persidangan Kesatuan  Islam (OIC) untuk membuat satu siasatan penuh atas kejadian ini dan  mendakwa individu yang bertanggungjawab di Mahkamah Jenayah  Antarabangsa (International Criminal Court).

Prof Dr Mohammed Fauzi bin Abd Rani Pengerusi Persatuan Kesihatan IKRAM Malaysia (IKRAM Health)


Indeks Rasuah Merosot: Apa Tindakan Kerajaan?

Kita pernah dikejutkan dengan skandal 1MDB yang begitu sensasi diulas oleh orang politik di Malaysia. Bukan itu sahaja, awal tahun ini satu tangkapan telah dilakukan oleh SPRM terhadap beberapa pegawai tertinggi syarikat dan eksekutif muda kerana didakwa terlibat dengan rasuah.

Ya, tidak sanggup untuk kita senaraikan kes yang lain. Korupsi, mungkin janggal bagi sebahagian orang untuk ambil tahu tentangnya. Namun, bagi sebahagian yang lain, ia mungkin menjadi rutin kebiasaan demi memuaskan nafsu peribadinya.

Semakin ralat apabila majoriti orang Melayu yang beragama Islam juga terlibat dalam jenayah yang kotor ini. Agama mengajar untuk mengangkat nilai integriti dan amanah, tetapi mungkin saranan ini hanya menjadi satu laungan semata-mata tanpa amalan. Benarkah?

Jenayah korupsi, rasuah dan salah laku ini langsung tidak mengenal agama, bangsa, pangkat dan umur. Jenayah kotor ini tanpa segan dan silu sudah membiak merata di pelbagai peringkat di dalam sektor kerajaan mahupun sektor swasta.

Kita juga mungkin boleh terjebak dengan jenayah ini jika tidak berhati-hati atau tidak memahami definisi rasuah itu sendiri. Apatah lagi jika anda berstatus pengarah syarikat atau mempunyai kuasa meluluskan kontrak-kontrak yang besar.

Laporan oleh Dr Muhammad Mohan, Presiden Transparency International Malaysia (TI-M) berkata, kedudukan Malaysia dalam Indeks Persepsi Rasuah (CPI) dunia bagi tahun 2021 jatuh ke kedudukan 62 berbanding tangga ke 57 pada 2020.

Tambahnya, skor Malaysia pada tahun 2021 menurun kepada skor 48 daripada skor 51 pada tahun sebelumnya. Indikatornya iaitu skor 0 (paling korup) hingga skor 100 (paling bersih).

Skor itu  menjadikan buat pertama kalinya sejak 2012, negara kini dikelompokkan dalam dua pertiga negara dengan skor di bawah 50 daripada 100.

Selain daripada rasuah, skop yang termasuk dalam pengiraan indeks ini adalah persepsi terhadap penyalahgunaan dana kerajaan, kebolehan negara untuk menguatkuasakan mekanisme integriti, perlindungan terhadap pendedah maklumat dan buat pertama kali, CPI kali ini juga mengambil kira keberkesanan hak asasi manusia yang tersedia dalam sebuah negara.

Hal ini berlaku kerana tindakan yang sangat terhad daripada pihak kerajaan sedia ada dan kerajaan sebelum ini dalam membendung aktiviti rasuah politik dan mengukuhkan hak asasi manusia di Malaysia. Faktor kestabilan sesebuah kerajaan juga memainkan peranan yang mustahak dalam memastikan agenda ini tercapai.

Kerajaan banyak mengumumkan pelbagai inisiatif dan pelan untuk membanteras rasuah baik pada zaman pemerintahan Pakatan Harapan (PH) dan Barisan Nasional (BN). Kita mahukan pendekatan yang komprehensif dan seimbang dan bukan hanya dengan menukar kulit buku muka hadapan semata-mata.

Tambahan lagi, hal yang sama berlaku kepada draf RUU Suruhanjaya Bebas Aduan dan Salah Laku Polis (IPCMC) yang ‘dilonggarkan‘ kepada mod yang kurang efektif dan dijenamakan semula sebagai RUU Suruhanjaya Bebas Tatakelakuan Polis (IPCC).

Perbahasan mengenai RUU ini juga sudah beberapa kali ditangguhkan di Dewan Rakyat. Terkini pada sidang bulan Mac 2022 yang lalu.

Bukan itu sahaja, komitmen kerajaan dalam rejuvenasi Suruhanjaya Pencegahan Rasuah Malaysia (SPRM) menjadi institusi anti-rasuah yang benar-benar bebas dan berada di bawah tanggungjawab Parlimen seperti yang pernah dicadangkan dahulu menjadi salah satu sebab kepada penurunan skor ini.

Namun begitu, perkara ini sebenarnya mampu terlaksana jika kerajaan dan pembangkang berlapang dada melakukan kerjasama dwipartisan untuk menyegerakan hal ini.

Gambar Rajah 1: Indeks Persepsi Rasuah bagi enam negara teratas (Sumber: transparency.org)

Gambar Rajah 2 : Indeks Persepsi Rasuah bagi tujuh negara terakhir (Sumber: transparency.org)

Merujuk kepada gambar rajah 1 di atas, Denmark, Finland dan New Zealand mengungguli carta dengan skor tertinggi dalam Indeks Persepsi Rasuah 2021.

Kita boleh simpulkan bahawa mereka mempunyai jumlah kes korupsi dan salah guna kuasa yang agak minimum berdasarkan pendekatan dan polisi strategik yang mereka laksanakan.

Namun begitu, Indeks Persepsi Rasuah 2021 kali ini lebih menonjolkan elemen interaksi sesebuah negara dengan asas demokrasi dan hak asasi manusia.

Kedua-dua elemen tersebut menjadi tunjang kepada penilaian yang dibuat oleh pengkaji dalam mendapatkan hasilnya dan kesan wabak Covid-19 juga mempengaruhi serba sedikit skor dalam indeks ini.

Jika kita lihat negara-negara yang mempunyai konflik politik yang berterusan dan mengalami pemerintahan kuku besi, memiliki skor yang terendah seperti Yaman, Venezuela, Somalia, Syria dan Sudan.

Krisis yang mereka hadapi bukan sahaja tidak mampu mengangkat nilai integriti tetapi ia memberi kesan kepada sektor ekonomi tempatan, pembangunan pendidikan dan keharmonian setempat.

Senario sebegini yang boleh meragut masa hadapan anak bangsa untuk hidup dengan lebih baik jika tiada tindakan yang afirmatif oleh pemegang taruh yang berkaitan.

Justeru itu, semua pihak yang berkepentingan termasuk NGO dan NGI harus menyatakan pendirian bagi memastikan kerajaan komited untuk memerangi rasuah yang semakin menebal di pelbagai peringkat, tanpa memilih bulu dan selektif kepada sebahagian golongan sahaja.

Apa yang Denmark, Finland dan New Zealand laksanakan hingga boleh mengungguli carta Corruption Perception Index (CPI)?

Sebuah kajian telah dilakukan oleh World Happiness Report 2021, bahawa tingkat kebahagiaan di Finland dan Denmark memang berada dalam keadaan yang paling tinggi berbanding dengan negara yang lain.

Malaysia pula jatuh ke tempat 81 dengan skor 5.384 dari skala penuh 10. Paling menyedihkan, tiada peningkatan yang signifikan setelah jatuh dari kedudukan 35 kepada 80 semenjak tahun 2019. Ada dinyatakan isu politik dan korupsi merupakan salah satu faktor kejatuhan skor bagi Malaysia.

Apa definisi bahagia yang digunakan dalam kajian ini? Mungkin bagi sesetengah orang, maksud bahagia itu berbeza-beza.

Tetapi apa yang diguna pakai dalam kajian ini lebih cenderung kepada kebahagiaan dalam aspek pendapatan, pekerjaan, migrasi dan persepsi mereka terhadap korupsi. Kajian ini melibatkan kurang lebih 1,000 responden meliputi 150 buah negara.

Berdasarkan World Happiness Report, faktor-faktor yang banyak mempengaruhi kadar kebahagiaan sesebuah negara adalah tanggapan mereka terhadap jenayah korupsi.

Denmark merupakan negara paling bersih berdasarkan Corruption Perception Index (CPI) kerana memiliki kesejahteraan sosial yang memuaskan, sistem pendidikan yang berkualiti dan pendekatan pentadbiran kerajaan mereka yang lebih telus berbanding dengan negara-negara yang lain.

Kita boleh simpulkan bahawa semakin bahagia sesebuah negara, semakin berkurang kadar korupsi yang berlaku dan juga sebaliknya. Korupsi yang juga membawa kepada ketirisan dan salah guna dana awam akan menyebabkan masalah terhadap sektor ekonomi, pembangunan pendidikan dan keharmonian sosial.

Kestabilan politik, kos sara hidup yang tinggi, sistem semak imbang kerajaan yang tidak dilaksanakan dengan menyeluruh dan budaya kita boleh menjadi halangan untuk kita menjadi sebuah negara seperti Finland dan Denmark.

Kerajaan boleh memperkasakan undang-undang sedia ada yang berkait dengan salah guna kuasa, integriti dan korupsi. Walaupun pelan antirasuah nasional telah pun ada, perlaksanaan dan penguatkuasaannya harus di perkasakan.

Selain daripada itu, semak imbang secara menyeluruh dalam sistem demokrasi negara perlu diperkukuhkan, juga sistem pendidikan sedia ada serta meningkatkan literasi melalui kepelbagaian diskusi mengenai hak asasi manusia di Malaysia.

Melalui kaedah ini, kita bukan sahaja boleh menurunkan kadar peratusan korupsi, tetapi kita boleh menjadi sebuah negara yang lebih bahagia pada masa akan datang.

Prof. Dr. Hanim Salleh
Naib Presiden,
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM kunjungi Ismail Haniyeh

Dalam pertemuan itu, Ismail merakamkan penghargaan atas usaha-usaha NGO seperti IKRAM, MyCARE dan lain-lain serta rakyat Malaysia yang sentiasa konsisten memberikan sokongan padu terhadap perjuangan pembebasan Palestin daripada cengkaman rejim Zionis Israel di samping menghulurkan pelbagai bantuan kemanusiaan.

Ismail turut melahirkan keyakinan bahawa Persidangan Ahli Parlimen Untuk Al-Quds (LP4Q) Kali Ketiga yang akan berlangsung di Malaysia pada 8 dan 9 Februari ini akan berjaya mencapai matlamatnya dengan sokongan penuh kerajaan Malaysia, Parlimen Malaysia dan NGO-NGO.

Beliau juga mengalu-alukan sokongan Malaysia terhadap penduduk Palestin, dan pada masa yang sama menghargai keberanian pemimpin Malaysia atas sokongan yang diberikan berhubung hak warganegara Palestin.

Ismail Haniyeh dilaporkan tiba di Malaysia pada Selasa dalam siri lawatannya ke beberapa buah negara Islam antaranya Iran, Oman, Turki and Qatar. Beliau turut mengadakan kunjungan hormat terhadap Perdana Menteri, Tun Dr Mahathir Mohamad pada Rabu lalu.

Delegasi IKRAM diwakili Presiden, Dr Hj Mohd Parid Sheikh Ahmad, Timbalan Presiden Hj Badlishah Sham Baharin, Setiausaha Agung Hj Mahdzir Md Isa dan Ahli-ahli JKP sementara MyCARE diwakili Pengerusi Prof Madya Dr Hafidzi Mohd Noor, CEO Hj Kamarul Zaman Shaharul Anwar dan penaung Rose2Rose Dr Hjh Fauziah Mohd Hasan.


Tahun Baharu: 7 Tip Tetapkan Matlamat Dalam Keluarga

“Demi Masa! Sesungguhnya manusia itu dalam kerugian. Kecuali orang yang beriman dan beramal soleh, mereka berpesan-pesan dengan kebenaran serta berpesan-pesan dengan kesabaran.” (Surah al-Asr : 1-3)

Dalam Surah al-Asr, Allah SWT telah bersumpah dengan masa. Telah Allah jelaskan bahawa sesungguhnya manusia akan berada dalam keadaan yang rugi, kecuali yang memanfaatkan masa mereka dengan beriman serta beramal soleh iaitu mereka yang sentiasa berpesan-pesan dengan kesabaran dan kebenaran.

Di dalam buku ‘Detik-Detik Masa Dalam Kehidupan Muslim’ tulisan Dr Yusuf al-Qaradawi ada menyatakan bahawa setiap masa yang berlalu tidak akan kembali. Inilah ketentuan yang pada hakikatnya semua orang arif tentangnya.

Tiada suatu hari pun apabila terpancar sahaja fajar, melainkan masa akan menyeru kepada kamu, “Wahai Anak Adam! Aku masa yang baharu. Hanya pekerjaan kamu menjadi saksi. Maka ambillah daku untuk bekalanmu. Sesungguhnya selepas aku pergi, aku tidak akan kembali lagi sehingga sampai ke hari kiamat nanti.”

Ia suatu kata-kata yang sangat sarat dengan makna dan sangat memberi kesan kepada jiwa yang subur. Ini kerana waktu berlalu sangat pantas. Masa yang berlalu pasti tidak akan berulang lagi.

Oleh yang demikian, sewajarnya kita sebagai seorang Muslim yang beriman dengan hari pembalasan, berusaha sedaya upaya menjaga waktu melebihi kita menjaga harta benda kita sendiri.

Sempena tahun baharu yang bakal menjelma tidak lama lagi, saya kira inilah masa terbaik untuk melakukan refleksi sejauh mana pencapaian kita selama setahun ini.

Apakah kita telah mencapai sasaran yang telah ditetapkan pada awal tahun tempoh hari, atau hanya tinggal sebagai baris-baris sasaran dalam planner masing-masing sahaja?

Semoga kita tergolong sebagai orang yang bijak sepertimana hadis yang bermaksud:

“Orang yang bijak adalah mereka yang bermuhasabah dirinya sendiri dan beramal untuk kehidupan selepas kematian.” (HR Tirmidzi, No. 2459, Daif)

Pentingnya untuk sentiasa refleksi atau muhasabah ke atas diri dan keluarga agar kita sentiasa berada pada landasan yang sepatutnya.

Sebagai ibu bapa, kita bertanggungjawab untuk memimpin anak-anak ke jalan yang benar. Menjadi kewajipan buat kita untuk sama-sama mengajak mereka merancang bersama dan meletakkan matlamat untuk mereka capai pada masa hadapan.

Matlamat yang telah diletakkan ini boleh menjadi kompas yang boleh membantu mereka untuk menunjuk arah, ke mana seharusnya mereka halakan usaha mereka. Ajak mereka berbincang bersama, lakukan ‘brainstorming’ dan berikan mereka maklum balas serta rangsang mereka untuk berfikir dengan konstruktif.

Elakkan untuk mengkritik idea atau cadangan anak-anak agar mereka tidak takut untuk menyuarakan pendapat mereka. Yang lebih utama, kita mahu mereka terlibat dalam setiap perancangan yang ingin dilaksanakan.

Berikut, mungkin ini antara cadangan yang boleh dipertimbangkan bersama untuk menetapkan matlamat keluarga menjelang tahun baharu ini.

Kenali kekuatan dan minat setiap ahli keluarga dapat membantu setiap ahli keluarga menetapkan matlamat yang sesuai. Dengan kekuatan yang ada serta minat yang mendalam, ia memudahkan lagi setiap ahli keluarga mencapai sasaran yang diletakkan nanti.

2. Tetapkan matlamat jangka masa panjang

Ia lebih mudah dilaksanakan setelah kita jelas dengan minat dan kekuatan masing-masing. Senaraikan matlamat jangka masa panjang yang ingin dicapai, kemudian susun mengikut urutan keutamaan, mana yang lebih penting untuk dilaksanakan terlebih dahulu.

3. Pecahkan matlamat jangka masa panjang kepada matlamat jangka masa pendek

Matlamat jangka masa panjang tadi, sebaiknya dipecahkan menjadi beberapa matlamat yang boleh dicapai dalam masa yang lebih singkat dan realistik. Ini akan membantu untuk memotivasi dan membuatkan kita lebih bersemangat untuk berusaha mencapainya.

Setelah matlamat jangka masa pendek telah ditetapkan, perlu untuk membuat perancangan yang lebih rapi bagaimana mahu mencapai semua matlamat atau sasaran yang telah ditentukan tadi.

Lebih elok jika senaraikan juga langkah-langkah yang perlu diambil serta jangka masa untuk mencapainya. Ini memudahkan kita untuk melaksanakan evaluasi kelak.

5. Mula laksanakan dan cuba untuk konsisten

Ini adalah masa yang paling sukar. Secantik dan seteliti mana pun perancangan, jika tiada tindakan, ia tidak akan kemana. Mudah juga untuk dilaksanakan, namun terkadang kita tidak kuat untuk terus konsisten.

Oleh yang demikian, semangat dan kerjasama sesama ahli keluarga sangat perlu untuk memastikan setiap ahli keluarga mencapai matlamat yang digariskan.

Jadikan rutin keluarga untuk melaksanakan penilaian setiap tiga atau empat bulan mengikut keperluan. Jangan tunggu sehingga akhir tahun untuk melaksanakan evaluasi atau semakan kepada pelaksanaan dan pencapaian matlamat yang telah ditetapkan.

Peniliaian atau muhasabah yang kerap dapat membantu kita untuk berada pada jalur yang benar dan tidak tergelincir daripada mencapai matlamat yang telah ditetapkan.

7. Berdoa dan bermunajat kepada Allah SWT

Setelah segala perancangan dilaksanakan, maka teruslah berdoa kepada Allah SWT semoga diberikan kita bimbingan untuk terus berusaha melaksanakan. Seperti firman Allah SWT yang bermaksud:

“Kemudian apabila kamu telah membulatkan tekad, maka bertawakallah kepada Allah. Sesungguhnya Allah menyukai orang-orang yang bertawakal kepada-Nya.” (Surah Ali Imran: 159)

Sebaiknya semua perancangan ini dilaksanakan secara bersama dan saling memberi semangat kepada ahli keluarga yang lain untuk mencapai matlamat masing-masing.

Tidak semestinya untuk kita capai semua matlamat yang ditetapkan, namun usaha untuk mencapainya perlu dihargai dan dinikmati sebagai pengalaman berharga.

Sesungguhnya hasil dan kejayaan itu atas kurniaan Allah SWT, tugas kita sebagai manusia adalah untuk berusaha sehabis baik dan sedaya upaya untuk mencapainya.

Roselinee Mohammad Radzi
Setiausaha Wanita IKRAM Selangor

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…